
РЕПУБЛИКА БЪЛГАРИЯ
ИНСПЕКТОРАТ КЪМ ВИСШИЯ СЪДЕБЕН СЪВЕТ
гр. София 1301, ул. „Георг Вашингтон” № 17, тел./факс: 989 48 66
ОТЧЕТ ЗА ДЕЙНОСТТА НА ИНСПЕКТОРАТА КЪМ

ВИСШИЯ СЪДЕБЕН СЪВЕТ ПРЕЗ 2010 ГОДИНА

Обобщена информация

УВАЖАЕМИ ГОСТИ,

УВАЖАЕМИ КОЛЕГИ,

УВАЖАЕМИ ГОСПОЖИ И ГОСПОДА,

Благодаря Ви, че удостоявате с присъствието си събранието на Инспектората към Висшия съдебен съвет за отчитане на дейността през календарната 2010 година. Оценявам Вашето внимание като интерес не само към този нов и уникален орган на съдебната власт, създаден с Четвъртото изменение на Конституцията на Република България, но преди всичко към неговия цялостен принос за утвърждаването на основните демократични принципи на третата власт в държавата. Защото, една от целите, които законодателят е възложил на Инспектората, според стенографските дневници на 40-тото Народно събрание при учредяването му, е да спомогне съдебната система да излезе „повече на светло" и „по-близо до гражданите". Или, казано с други думи, да бъде една от гаранциите в държавата за работещо в условията на прозрачност правосъдие, за защита на обществения интерес, за стабилност и устойчивост на администрирането на съдебната система.

Инспекторатът безусловно доказа за тригодишното си съществуване, че е работещ орган, че полага всички необходими усилия, за да бъде постигнат очакваният от обществото резултат, предвиден и на конституционно равнище: ефективност, независимост, но и отчетност на съдебната власт. С удовлетворение отчитаме, че нашата дейност е постигнала общ дисциплиниращ ефект по отношение на бързината, прозрачността и уеднаквяването на съдебната практика.

Такава е оценката и на Европейската комисия в Междинния й доклад до Европейския парламент и до Съвета относно напредъка на България по механизма за сътрудничество и проверка - Брюксел, 18.02.2011г.
Надяваме се, че настоящият отчет ще убеди не само присъстващите в тази зала, но и широката обществена аудитория, че свършеното през 2010 година е голяма по обем „добре свършена работа", а резултатите от нея ще бъдат оценени като нашия достоен отговор пред обществото, че изпълняваме задачата, която ни е поставена от Конституцията на Република България при нашето създаване. 
В обобщената информация ще проследим работата на Инспектората през 2010 г. чрез отражението й върху дейността на органите на съдебната власт.

I. РОЛЯТА НА ИВСС ЗА ПОДОБРЯВАНЕ ОТЧЕТНОСТТА НА СЪДЕБНАТА ВЛАСТ.

Създаването на Инспектората към ВСС, чиято основна функция е да проверява дейността на органите на съдебната власт, без да засяга независимостта на съдиите, съдебните заседатели, прокурорите и следователите при осъществяването на техните функции, е израз на баланса между независимостта и отчетността на съдебната власт. Този баланс се гарантира от нормата на чл. 132а, ал.6 от Конституцията на Република България - за съдебната система отчетността се осъществява при условието на ненамеса в дейността й по съществото на правоприлагането. Защото, ако една от основните характеристики на съдебната власт е нейната независимост, прогласена в чл. 117, ал.2 от Конституцията, също толкова основен е принципът, че в демократичната държава всяка власт се отчита пред суверена.

Горчивият ни опит в годините на прехода показа, че независимостта без отчетност води до опорочаване на основните конституционни принципи, на които е изградена системата на съдебната власт и може да се изроди в произвол. От момента на своето учредяване Инспекторатът е поставен пред това предизвикателство - да упражнява дейността си и да следи за спазването на деликатното равновесие между двата принципа: задължението на съдебната система да се отчита за дейността си пред обществото и ненакърняване на правото й на „задължителната независимост" на третата власт.

Инспекторатът постига поставената пред него цел за подобряване на отчетността посредством предвидените в чл. 56 от ЗСВ проверки - планови, тематични, контролни и проверки по сигнали, в рамките на определената му в чл. 54, ал.1 от Закона компетентност.

Преди всичко следва да се отбележи, че през 2010 г. приключиха комплексните планови проверки на съдебните органи на цялата територия на България - на всички прокуратури, следствени служби и съдилища. Това е съзнателно поставена цел на ИВСС при съставянето на годишните програми още при неговото учредяване. Този подход е възприет поради необходимостта да се придобие цялостна представа за състоянието на съдебната система, да се установят добрите модели за работа и да се констатират недостатъците, които са формирали в последно време негативния образ на съдебната власт.

Тази информация, която Инспекторатът предоставя на Висшия съдебен съвет, е от съществено значение - тя представлява основата за успешното провеждане на реформата на съдебната система.

Обобщена, статистиката на извършените от Инспектората проверки, е следната.

1. ПЛАНОВИТЕ ПРОВЕРКИ през 2010 г. са проведени общо в три апелативни района - Варна, Пловдив и София.

1.1.
Комплексните планови проверки по граждански и търговски
дела са извършени на територията на Софийски апелативен район в 6
окръжни съдилища и СГС, в 27 районни съдилища и Софийски районен
съд. Проверките са извършени от екипите: на инспектор Елка Пенчева с
експерти Атанас Попов и Кирил Генов; инспектор Мария Кузманова с
експерти Адриана Тодорова и Ирина Цачева; инспектор Милка Итова с
експерти Диана Иванова и Мария Тодорова и инспектор Незабравка Стоева с
експерти Мая Михайлова и Николай Ичев.

1.2.
Комплексните планови проверки по наказателни дела са
извършени в два апелативни района:

· Апелативен район - Варна, както следва: Апелативен съд - Варна, Окръжен съд-Търговище, районенните съдилища в Търговище, Попово, Омуртаг; Окръжен съд - Разград, районни съдилища в Разград, Исперих, Кубрат; Окръжен съд - Варна, районни съдилища - Варна, Девня, Провадия -общо в 13 съдебни органа. Проверките са извършени от екипа на инспектор Светлин Стефанов и експертите Мариела Митева и Олег Велинов.
· Апелативен район-Пловдив, както следва: Апелативен съд-Пловдив, Окръжен съд-Пловдив, районните съдилища-Пловдив, Карлово, Първомай и Асеновград; Окръжен съд-Хасково, районните съдилища в Хасково, Свиленград, Ивайловград, Харманли и Димитровград; Окръжен съд-Пазарджик, районните съдилища в Пазарджик, Пещера, Велинград и Панагюрище; Окръжен съд-Смолян, районни съдилища-Смолян, Чепеларе, Девин, Златоград и в районните съдилища в Разлог, Сандански, Гоце Делчев и Петрич - общо в 23 съдебни органа. Проверките са извършени от екипа на инспектор Петър Михайлов с експерти Миглена Желева и Николай Костадинов.
1.3. Комплексните планови проверки в прокуратурите през 2010 година бяха извършени на територията на Апелативен район - София: на 6 окръжни прокуратури и СГП и съответните следствени отдели към тях и на 33 районни прокуратури.

Проверките в ОП-Кюстендил и ОСлС, РП-Кюстендил, РП-Дупница, ОП-Благоевград и ОСлО, РП-Благоевград, Сандански, Петрич, Разлог, Гоце Делчев и СРП са извършени от инспектор Ясен Тодоров и експертите Димитрина Долапчиева и Сия Иванчова.

Проверките в ОП-Видин и ОСлО, РП-Видин, Кула, Белоградчик, ОП-Враца и ОСлО, РП-Мездра, Оряхово, Враца, Бяла Слатина, Козлодуй и СРП са извършени от инспектор Александър Мумджиев и експерти Иван Тенчев и Тамара Кочева.

Проверките в ОП-София и ОСлО, РП-Своге, Елин Пелин, Етрополе, Ботевград, Пирдоп, Самоков, Ихтиман и Сливница и СГП са извършени от инспектор Анита Михайлова и експертите Ана Рачева и Емил Георгиев.

Проверките в ОП-Перник и ОСлО, РП-Перник, Брезник, Радомир, Трън, ОП-Монтана, РП-Монтана, Лом, Берковица и СГП са извършени от инспектор Васил Петров и експерти Елеонора Иванова и Маргарита Борисова.

Подробен отчет относно плановите проверки и техните резултати е представен в Приложение № 1 към доклада.

Проверяващите екипи са формулирали в актовете положителните и отрицателните тенденции и са изготвили препоръки към административните ръководители на проверените съдебни органи. Ще посочим в обобщен вид, неизчерпателно, основните тенденции за отделните проверки.

ПО ГРАЖДАНСКИ И ТЪРГОВСКИ ДЕЛА Положителни тенденции и добри практики

-
В PC Сандански, Петрич, Благоевград и ОС - Благоевград електронни деловодни системи осигуряват проследяване на цялото движение на делото. Решенията се обявяват в публичен регистър, като чрез Интернет-страницата на съда е осигурен бърз и лесен достъп до него.

- Съдиите проучват задълбочено делата преди съдебно заседание. Поради това са изолирани случаите на отмяна на хода по съществото на спора и се преодолява практиката за многократно отлагане на делата за събиране на доказателства (изключения - ОС-Перник, РС-Перник, PC- Видин, РС-Радомир). Това в голяма степен допринася за подобряване на бързината и качеството при правораздаването.

- Спазват се разпоредбите по ГПК, касаещи заповедното производство. В СРС е въведена добра практика - заповедните производства са обособени в отделно деловодство, което значително е подобрило администрирането им.

-Спазват се разпоредбите на ГПК относно обезпечителното производство, но са констатирани проблеми във връзка с приложението на чл. 390, ал. 3 от ГПК (молба за обезпечение на бъдещ иск чрез спиране на изпълнението). Налице е необходимост от предприемане на мерки за уеднаквяване на практиката относно началния момент на срока за предявяване на иска и служебната отмяна на обезпечението при изтичането на срока. (В PC - Петрич, ОС - Монтана, ОС - Враца е констатирана противоречива практика). В СРС стриктно е спазвана процесуалната норма, като е определян срок до 1 месец, а в нередки случаи съставите са определяли и по - кратък срок – до 20 дни, с оглед задълбочената преценка относно правната и фактическата сложност на бъдещия иск. При непредставяне доказателства за предявения иск съдът служебно е отменял допуснатото обезпечение. За начална дата, от която тече срокът за предявяване на бъдещия иск, е определяна датата на получаване на обезпечителната заповед.

· В РС-Разлог и PC - Монтана е констатирана добра практика да се следи за изтичане на процесуалните срокове, като делата се докладват незабавно на съдиите и разпорежданията им се изпълняват в деня на постановяването. В ОС-Монтана, РС-Белоградчик, PC-Кула, РС-Сливница спрените дела са малко на брой и се администрират редовно.

· Констатирана е много добра практика в РС-Сливница и РС-Етрополе по делата, образувани по реда на Закона за защита от домашно насилие (ЗЗДН) и Закона за закрила на детето (ЗЗДет).

· Значителното просрочие при постановяването на съдебните актове, установено при предходни проверки, е изцяло преодоляно, решенията се изготвят в срок от един до три месеца. Произнасянето над тези срокове се среща все по-рядко и се дължи на лоша лична организация на работния процес на съответния магистрат.

· В някои съдилища редовно се свикват и провеждат общи събрания на съдиите за обобщаване на съдебната практика на съда.

· Председателят на СРС е въвел система за проследяване на движението на призовките с цел осигуряване на контрол по връчването им и преодоляване причината за отлагане на дела поради нередовно призоваване. Със заповеди на председателя е въведено призоваване по факс и електронна поща, което е  предвидено като процесуална възможност по ГПК.

Негативни тенденции

· В някои съдилища все още е голям броят на делата, образувани преди 01.01.2008 г. - т.е., съществен е обемът на висящи дела, които се разглеждат повече от три години.

· В PC - Бяла Слатина не е създадена добра организация на работата по образуване на делата. Констатирани са случаи на образуване на дела до 15 дни след постъпване на книжата в съда. Констатира се и неравномерно разпределение на делата между съдиите.

-
Делата в РС-Белоградчик и в РС-Сливница се образуват след отстраняване нередовностите на исковата молба, като в РС-Сливница някои от делата се образуват едва след получаване на отговора от ответника. В ОС - Перник гражданските и търговските дела се образуват след 10 дни до един месец от постъпването им, като преди това исковата молба, молбата, въззивната или частната жалба се оставят без движение от зам. председателя на съда с указания за внасяне на дължима държавна такса. Делата се образуват в деня на постъпване на документа за платената държавна такса и тогава се определя и съдията-докладчик. От този момент, след запознаване с делото, докладчикът може да го остави без движение поради установени от него други нередовности в исковата молба, молбата или жалбата.

-
В РС-Петрич и РС-Благоевград се допуска отлагане на цели съдебни заседания, поради участие на съдиите-докладчици в семинари и други форми на обучение.

· В РС-Козлодуй служителите от служба "Съдебно деловодство" невинаги спазват изискванията от ПАРОАВАС да преглеждат незабавно върнатите призовки, неправилно връчените и невръчените да докладват същия ден на съдията, ежемесечно да извършват проверка на делата, които не са насрочени и да докладват резултата на административния ръководител на съда.

· В PC - Монтана и в ОС-Монтана - вместо книгата за открити заседания, книгата за закритите заседания и описната книга, посочени в ПАРОАВАС, съдът използва така наречените „картони", които са въведени през 1974 година.
· В СГС са налице висящи граждански дела от 1993-1999 година. Причините за тази изключителна продължителност на производствата (повече от 10 години) са: забавено приключване на наказателни общ характер дела и прокурорски преписки, при спряно производство по делата на основание чл.182, ал.1, б."д" ГПК (отм.); забавено приключване на граждански дела, при спряно производство по делата на основание чл.182, ал.1, б."г" ГПК (отм.); неупражнен контрол от страна на съда в производство по несъстоятелност върху дейността на временния синдик в продължение на 6 години; липса на преценка на основанието „преюдициалност" при спиране на производството на това основание (дело, спряно 14 - четиринадесет -години).

ПО НАКАЗАТЕЛНИ ДЕЛА

Положителни тенденции и добри практики

· В ОС-Пловдив е създадена положителна практика към всяко постъпило наказателно дело да се изготвя протокол за приемане на материалите за образуване на наказателното производство. В протокола се отразява срещу кого е обвинителният акт, по кой номер досъдебно производство и от колко тома е, както и пълно описание на веществените доказателства.

· Констатирано е бързо разглеждане на наказателните дела в съдебна фаза от ОС - Търговище, ОС-Пловдив и РС-Хасково. В ОС-Пловдив 96% от наказателните дела са приключили в тримесечен срок.

· В повечето от проверените съдилища процентът на върнатите за допълнително разследване дела е нисък. По-голяма част от делата са върнати във фазата на подготвителните действия за разглеждане на делото в съдебно заседание. В ОС-Пловдив от съдебно заседание са върнати само три дела, което показва, че същите се проучват задълбочено още в разпоредително заседание. Причините за връщане на делата се обсъждат на съвместни заседания на прокурорите и съдиите. Констатира се, че в ОС-Смолян, РС-Чепеларе, РС-Девин и РС-Златоград няма прекратени и върнати дела на прокурора.

· В РС-Хасково са определени времеви стандарти за разглеждане, насрочване и приключване на наказателните дела. По всяко наказателно дело, което не е приключило в срок до 4 месеца, считано от датата на образуването му, съдията-докладчик изготвя ежемесечна справка по утвърден образец до заместник-административния ръководител. Постигната е бързина на правораздаването и е въведен механизъм на контрол от административния ръководител относно неоснователното отлагане на делата.

· В съдилищата от Пловдивския апелативен район насрочването и отлагането на по-голямата част от делата се извършва съобразно процесуалните срокове, предвидени в чл. 252 и чл. 271, ал. 10 от НПК. С редки изключения, не се констатира безпричинно отлагане и забавяне на производствата.

Негативни тенденции

· Има забавяне при изготвяне на мотивите към постановените присъди и решенията от страна на някои състави в ОС-Разград, ОС-Варна, РС-Кубрат, PC-Разград, РС-Девня, РС-Димитровград, РС-Пловдив, РС-Пазарджик, РС-Карлово, РС-Гоце Делчев, РС-Сандански.

· В ОС-Разград не се използва в достатъчна степен фигурата на запасен съдия или запасен съдебен заседател, което води до неоправдано удължаване на срока за разглеждане и решаване на делото, както и в случаи на отводи след започване на съдебното разглеждане на дело.
· Допуска се неоправдана продължителност на процеса, както по наказателните дела, така и при делата от административно-наказателен характер в РС-Сандански, РС-Гоце Делчев и РС-Петрич. Провеждани са многобройни съдебни заседания: по 10, 20 или 30 заседания на производство. Причините, поради които се стига до отлагане на делата, най-често са съвсем формални или субективни. Показателен в това отношение е случаят по НАХД №89/2004г. на РС-Петрич, което е отлагано повече от 18 пъти, като една година и четири месеца е отлагано само от съдията-докладчик по субективни причини и е приключено на 11.09.2009г.

· Не се извършва ежемесечна проверка на книгата за изпълнение на влезли в сила присъди и определения от административните ръководители (РС-Свиленград, РС-Панагюрище и РС-Ивайловград).

· Не се изготвят протоколи за приемане на веществените доказателства и не се изпълняват разпоредбите на ПАРОАВАС по отношение на регистрираните и приети веществени доказателства. Този пропуск може да минира изхода на наказателните дела, тъй като е предпоставка за „изчезване" на веществените доказателства (РС-Кубрат, ОС-Варна, РС-Търговище).

-
В РС-Петрич е констатирана негативна практика за спиране на наказателни дела след провеждане на значителен брой съдебни заседания. По тези дела не се извършват никакви процесуални действия, изчаква се изтичането на давността и делата се прекратяват. За периода 2004-2008г. спрените дела са общо 170 броя, като значителна част от тях са по чл. 279 ал.2 от НК (влизане или излизане през границата на страната без разрешение на надлежните органи ...). Едва в края на 2009 г. са изпратени писма до съответните поделения на МВР със запитване относно взетите мерки за издирването на лицата.

ПО ПРОВЕРКИТЕ В ПРОКУРАТУРИТЕ 
Положителни тенденции и добри практики
-
Навсякъде е въведен случайният принцип за разпределение на прокурорските преписки, като най-вече в малките прокуратури той е в абсолютен вид, а другаде има специализация на прокурорите по видове дела.

· В повечето проверени прокуратури прокурорите спазват разпоредбата на чл.242, ал.З от НПК и се произнасят в предвидения едномесечен срок от получаване на делото. Прокурорските актове са мотивирани и съдържат всички изискуеми от процесуалния закон реквизити.

· Констатирана е много добра срочност при решаване на преписките в РП-Лом и ОП-Видин. Над 90% от наблюдаваните прокурорски преписки в прокуратурите на ОП-Видин са решени в едномесечен срок.

· В Районна прокуратура -Лом е създадена положителна практика, при която наблюдаващите прокурори изискват от разследващите органи да изготвят текущ доклад за извършените действия по разследването, както и да докладват досъдебните производства на двадесет и петия ден от образуването им, което е предпоставка за тяхното своевременно приключване.

-
В РП-Перник е създадена положителна практика по спрените досъдебни производства срещу неизвестен извършител да се изготвят постановления от наблюдаващите прокурори, с които се възлага на органите на МВР издирването и установяването на извършителя. Това е условие органите на МВР да предприемат необходимите и навременни действия по установяване на лицето, извършило инкриминираното деяние.

· Във всички проверени прокуратури се извършва доклад по реда на чл. 219, ал.1  от НПК,  с който се съгласува с наблюдаващия прокурор постановлението за привличане на обвиняем, както и доклад по реда на чл.226, ал.1 от НПК преди предявяване на материалите по разследването. Негативни тенденции.
· Невинаги се спазва Указание № 281/2006г. на главния прокурор на Република България по отношение удължаването на срока на проверката, както и на срока, предвиден за извършване на допълнителна проверка. Има случаи, при които наблюдаващите прокурори сами са удължили срока за извършване на проверката, а при възлагане на допълнителна проверка са указали същата да бъде извършена в по-дълъг от предвидения в указанието срок. На места се установи, че възлагането на проверка се извършва с писма, а не с постановления. В единични случаи се срещат преписки, по които прокурорите възлагат на органите на МВР изясняване на правни въпроси, например: „да се установи, кога решението на съда е влязло в сила" и други подобни.

· В голяма част от случаите, при които са направени искания за удължаване на срока за разследване до по-горестоящата прокуратура на основание чл.234, ал.З от НПК не е налице правна и фактическа сложност на делото. В тези случаи се касае за несвоевременно извършване в пълен обем на указаните действия по разследването в установения в НПК двумесечен срок. Установяват се и случаи, при които две последователни искания за удължаване на срока за разследване са с идентично съдържание, което е свързано с несвоевременното извършване на действия по разследването, за които е поискано удължаване на срока. На практика искането за удължаване на срока от изключение се превръща в правило.

· Независимо от Указанията на главния прокурор на Република България и ВКП е установена разнородна практика в различните прокуратури по отношение на обявяване на лица за общодържавно издирване, в случаите, когато е било невъзможно тяхното призоваване за нуждите на конкретно дело, поради което наказателното производство е спряно. Констатира се, че в някои от прокуратурите досъдебните производства, водени срещу известен извършител, се спират, без лицата да се обявяват своевременно за общодържавно издирване, а по някои от тях изобщо не са били обявени за издирване (РП-Видин, РП-Кула, ОП-Враца, РП-Враца, РП-Оряхово, РП-Мездра). В такива случаи може да има елемент на корупционна практика, например „спасяване" от наказателно преследване, чрез изчакване за настъпване на давността.

· Констатира се разнородна практика при съхранението на веществените доказателства. В някои прокуратури не се съхраняват веществени доказателства, или се съхраняват само отделни вещи, които могат да бъдат държани на съхранение в каса. Останалите веществени доказателства се съхраняват в съответното РУ ма МВР. Това затруднява контрола върху тяхното съхранение, връщане или унищожаване. Създават се условия за извършване на престъпления, например присвояване на ценни вещи, суми и др., и се затруднява самото наказателно преследване.

· Не във всяка прокуратура има създадена комисия, съгласно изискванията на чл.105 от ПОДАПРБ, която да проверява налице ли са всички веществени доказателства, по отношение на които не е направено разпореждане на прокурора или разпореждането не е изпълнено.

· В някои от прокуратурите и съдилищата липсва разносна книга, в която да се отбелязва коя присъда на коя дата е била изпратена от съда за изпълнение и на коя дата е получена в прокуратурата, поради което не може да се установи къде е допуснато нарушението в случай на забавяне и е затруднено проследяването на срока на наказанието.

· Констатира се, че при привеждане на присъдата в изпълнение в прокуратурата постъпва обратна информация от местата за изпълнение на наказанията за крайния срок на изпълнение на присъдата, но не и за началния й срок.

· Приложението на чл.72 от НПК (мерки за обезпечаване на глобата, конфискацията и отнемане в полза на държавата) е силно ограничено. Във всички проверени прокуратури се установиха единични случаи за период от няколко години, като само в Софийска окръжна прокуратура този институт се ползва по-широко.

ПО ПРОВЕРКИТЕ В СЛЕДСТВЕНИТЕ ОТДЕЛИ КЪМ ОКРЪЖНИТЕ ПРОКУРАТУРИ

Положителни тенденции.

· При повечето разследвания се спазват сроковете, предвидени в НПК.

· Навсякъде е въведен случайният принцип за разпределение на делата.

-
Направена е ревизия на всички спрени дела и са възобновени тези, по които има процесуални предпоставки за това.

Негативни тенденции.

· По дела, които не представляват фактическа и правна сложност, се водят необосновано дълги разследвания и се иска удължаване на сроковете, без да има предпоставки за това.

· Понякога без обективни причини, разследванията не се водят с необходимата интензивност.

- По дела с голям обществен интерес не е работено с години, което е довело до тяхното прекратяване на различни процесуални основания. Това води до негативна обществена реакция и недоверие към съдебната власт.

2. ТЕМАТИЧНИ ПРОВЕРКИ

През 2010 година в годишната програма на Инспектората са заложени за 2010 година 2 тематични проверки. Освен тях са извършени още 5. За отчетния период ИВСС е извършил 7 тематични проверки.

ОСНОВНИ АКЦЕНТИ ОТ ТЕМАТИЧНИТЕ ПРОВЕРКИ, ИЗВЪРШЕНИ ОТ ИВСС ПРЕЗ 2010 ГОДИНА.

2.1.Тематична проверка „Проверка и анализ на досъдебните производства за измами и документни престъпления с предмет недвижими имоти",  извършена в Софийска районна прокуратура.
· Установи се, че при този тип дела разследването е продължително, тъй като разследващите органи не изпълняват указанията на наблюдаващите прокурори, делата многократно се връщат за доразследване, многократно са спирани и възобновявани (в много от случаите за саниране на сроковете).

· Като много важна причина за прекратяването по давност на тези дела се сочи обстоятелството, че в повечето случаи деянията са квалифицирани по чл.316 от НК, където предвиденото наказание е ниско, респ. давностният срок е кратък. След извършената промяна в чл.212 от НК се създаде възможност престъпленията с предмет "недвижими имоти" да се квалифицират като „документни измами", за които предвидените наказания са значително по -високи, съответно давностният срок е по - дълъг.

          От конкретно проверените преписки се установи, че инкриминираните сделки и съставянето и ползването на инкриминирани документи, са извършени в  две нотариални кантори в гр.София.
2.2.Тематична проверка „Оправдателни присъди - анализ и причини за постановяване на оправдателни присъди", проведена в рамките на комплексната планова проверка в съдилищата на територията на ОС-Търговище и ОС-Разград.

-Установено е, че най- много оправдателни присъди са постановени поради това, че след събиране на доказателствата по реда на съдебното дирене, решаващият състав е преценил, че обвинението се явява недоказано, липсват достатъчно данни за наличието на елементи от обективния и субективния състав на престъплението.

· Не са констатирани случаи, при които първоинстанционният съд да е осъдил съответното лице, а въззивният съд - да го е оправдал.

2.3.Тематичната проверка относно прекратените и върнати от съда на прокуратурата наказателни дела е извършена в съдилищата на територията на Апелативен район - Варна.

· Констатира се сериозно намаляване на броя на върнатите дела за доразследване, като в тази посока следва да се отчете работата на нарочно сформиран екип от съдии, прокурори и следователи за анализ на причините за прекратяване на делата и преодоляване на формализма (ОС-Варна 5,5% , PC-Варна - 2,78% , РС-Девня - 3,68% , а в ОС-Търговище липсват върнати дела). Тези показатели сочат, че предишните проверки и препоръките, дадени от ИВСС са изиграли важна дисциплинираща роля.

· Установи се значително намаляване на броя на върнатите от съда дела на прокуратурата. Това показва, че съдиите проучват задълбочено делата преди насрочването им за разглеждане в съдебно заседание.

2.4. Тематична проверка на приложението на чл. 384 във връзка с чл. 381 от НПК.

-
При извършените планови проверки на прокуратурата и съдилищата се установи разнородна практика по прилагането на разпоредбите на чл. 381 — чл.384 НПК, регламентиращи решаването на делата със споразумения, постигнати след образуване на съдебното производство, но преди приключване на съдебното следствие.

-
В едни случаи наблюдаващите прокурори, в съответствие с разпоредбата на чл.384, ал.1 НПК, изготвят предварително в писмена форма споразумението, което се предоставя на съда, подписано от страните за одобряване, а в други случаи съдържанието на постигнатото споразумение директно се вписва в съдебния протокол. Независимо, че и в двата случая вписаното в съдебния протокол окончателно споразумение се подписва от прокурора, защитника и обвиняемия, считаме, че във втория случай се допуска нарушение на процесуалните правила, тъй като разпоредбата на чл. 384, ал.1 от НПК препраща към общите норми, регламентиращи сключване на споразумения. В чл. 381, ал. 5 от НПК е предвидена писмена форма и същата се отнася за сключените споразумения, както в досъдебното производство, така и в съдебна фаза.

-
Инспекторатът е отправил сигнал до апелативните прокурори за предприемане на действия в кръга на тяхната компетентност, за преодоляване на разнородната практика на прокурорите по прилагането на разпоредбите на чл. 381 - чл. 384 от НПК, регламентиращи решаване на делата със споразумения, с цел спазване от страна на наблюдаващите прокурори на задължителната писмена форма при сключване на споразумения по реда на чл. 384 от НПК.

2.5.Тематична проверка в съдилищата на предявените колективни искове по ГПК.

· Тези искове са въведени в гражданското ни право с новия ГПК, в сила от 01.03.2008год. Въвеждането на тази процесуална възможност се възприема като едно от най-добрите средства за защита на големи групи граждани и субекти, които често стават уязвими, респ. увредени от мощни стопански субекти или от самата държава.

· Броят на образуваните дела по колективни искове е малък - общо 15 (петнадесет) за цялата страна за период от 2 години и 4 месеца, което налага извода, че предложената от закона възможност не се използува от гражданите. Само четири дела в страната, две по описа на Софийски окръжен съд и две по описа на Пловдивския окръжен съд, са приключили със защита на правата на потребителите на електроенергия от неправомерни договорни условия и е пресечена възможността неоснователно да се претендират от тях обезщетения.

-
Налице са и други фактори, ограничаващи упражняването на правото на колективни искове, и това са: Високите държавни такси, които гражданите или организациите не могат да понесат, поради което защитата на засегнатото им право остава неосъществена; Значителните суми, претендирани от медиите за разгласяване на предявените искове; Липса на изрична нормативна уредба за последващите действия на съда при неспазването на определените срокове за разгласяването на исковете.

2.6. Тематичната проверка „Събирана ли е държавна такса в производството пред РС-Дупница по жалби срещу наказателни постановления по ЗАНН".

· Констатира се, че единствено в РС-Дупница има трайна практика, според която задължително се събира държавна такса на основание т.2б от Тарифа 1 към ЗДТ за таксите, събирани от съдилищата, прокуратурата, следствените служби и Министерството на правосъдието по всички наказателни административен характер дела, образувани по чл. 59 и сл. от Закона за административните нарушения и наказания (ЗАНН). Тази практика се поддържа упорито от председателя на съда и останалите съдии, разглеждащи наказателни дела, въпреки постоянната практика на Административния съд - Кюстендил и Върховния административен съд за  недължимост на държавна такса при образуване на наказателно-административните дела.

· Инспекторатът към ВСС е отправил препоръка до председателя на Районен съд - Дупница и на съдиите от наказателната колегия на съда. Указано е на общо събрание да съобразят практиката си с трайно установената практика на по-горния съд и на ВАС по отношение събирането на държавни такси при образуване на наказателно-административните дела по жалби срещу наказателни постановления.

· Инспекторатът е изпратил сигнали до ВСС за предприемане на подходящи мерки за решаване на проблема и до Министерство на правосъдието за преценка дали трябва да се предприемат действия за издаване на Инструкция за прилагането на Тарифата.

· В изпълнение на дадената препоръка в ИВСС е постъпил протокол за проведено на 25.05.2010 г. общо събрание на съдиите от РС-Дупница, на което е взето единодушно решение за преустановяване на практиката да се събират такси по делата от наказателно-административен характер.

2.7.Тематична проверка „Обезпечителните производства в PC -Нова Загора за периода 2009 и 2010 година".

-
Констатирани са нарушения, свързани с образуването, движението и приключването на частни граждански дела по част Четвърта на ГПК-Обезпечително производство.

-
В резултат на проверката, освен отправените препоръки за подобряване на съдопроизводствената дейност по този вид дела, ИВСС е направил предложения до ВСС за ангажиране на дисциплинарна отговорност на двама от съдиите: за налагане на дисциплинарно наказание „забележка" на административния ръководител на PC-Нова Загора и за налагане на дисциплинарно наказание „намаляване на основното трудово възнаграждение от 10 до 25 на сто за срок от шест месеца до две години" на съдия от същия съд. ВСС е уважил предложението на Инспектората за налагане на дисциплинарно наказание „забележка" на председателя на PC-Нова Загора. По второто предложение ВСС е изпратил материалите по дисциплинарната преписка на председателя на PC-Нова Загора за преценка за налагане на по-леко наказание. Инспекторатът е обжалвал решението на ВСС пред Върховния административен съд.

Подробен отчет за тематичните проверки по видове, теми, резултати, е развит в Приложение № 2 към доклада.
3. КОНТРОЛНИ ПРОВЕРКИ

Инспекторатът към ВСС прецени, че е налице необходимост от контролните проверки и ги въведе като нова форма на отчетност и контрол на органите на съдебна власт, чрез която получава реална и точна информация за изпълнението на дадените от него препоръки и ползата от тях за подобряване на ефективността и бързината на правораздаването. Контролните проверки през отчетния период налагат следните изводи: че отправените препоръки са правилни и се възприемат от органите на съдебната власт; че в резултат от действията, предприети от административните ръководители въз основа на препоръките, са постигнати конкретни положителни резултати; че последиците от отправените препоръки и тяхното изпълнение са довели до подобряване на основни показатели в работата на органите на съдебна власт.

През 2010 година ИВСС извърши общо 13 контролни проверки.

3.1.
Контролни проверки, във връзка с комплексни планови
проверки през 2009 г., за отчетния период са проведени:
-
Четири контролни проверки по граждански дела - в окръжните съдилища Велико Търново, Кърджали и Смолян и в РС-Асеновград;

· В СГС - Административно отделение - една проверка;

· В прокуратурите на ОП-Габрово, РП - Габрово, Севлиево, Трявна и Дряново - пет проверки;

· В РС-Петрич по наказателни дела, във връзка с извършена планова проверка през март 2010 г. - една проверка.
3.2.
Контролно - тематични проверки.

През отчетния период са извършени 2 контролно-тематични проверки:

-
По годишната програма, на тема „Удължаване на срока за разследване и спазване на разпоредбите на чл. 234 от НПК (срок за извършване на разследването; срок за мерките за процесуална принуда) - в Окръжна и Районна прокуратура - Сливен;

-Извън годишната програма, в ОС-Кюстендил и РС-Дупница за образуването и движението на частни граждански дела по чл. 390 ГПК (обезпечителни производства), във връзка с извършена през 2009 г. тематична проверка на този вид дела.

Подробен отчет за контролните проверки е развит в Приложение 3 към доклада.

4. ИНЦИДЕНТНИ ПРОВЕРКИ ПО САМОСЕЗИРАНЕ.
Въз основа на публикации в печата Инспекторатът   е извършил 6 (шест) броя инцидентни проверки, във връзка с обществено значими случаи: Борис (Боби) Цанков; Мариус Цаков; Каратиста и Айдъна (Айдън Хюсеинов и  други);  Във  връзка  с  неправомерно раздадени  общински  имоти  в  гр.Приморско, в които са замесени имената на висши магистрати; Забавено написване на мотивите по дело за пране на пари с подсъдими Петър Петров  - Амигоса и други; Проверка в СРП, по публикация във в.„Труд" от 02.12.2010 година.  
Най-общо, информацията за постигнатите конкретни резултати за подобряване на работата на съответните проверени съдебни органи, във връзка с извършените инцидентни проверки, може да бъде представена така:   
Издадена    е    Заповед   №355/08.03.2010г.    на    административния ръководител на СРП, с която е създадена организация за достъп на прокурорите от СРП до електронния регистър на лица с неприключили наказателни производства, с оглед правилното приложение на института на продължаваното престъпление. Също така са предприети мерки за повишаване на професионалната квалификация на прокурорите, участвали в производствата срещу Борис (Боби) Цанков, което е проведено в Националния институт на правосъдието.

Дадени са препоръки на административните ръководители на СГП и СРС за създаване на необходимата организация и предприемане на ефективни мерки за по- добро управление на движението на делата.
Дадени са препоръки на административния ръководител на ОП-Плевен с оглед правомощията му по чл. 136, ал.4 от ЗСВ да създаде необходимата организация за спазване на сроковете за разследване и за своевременно искане за тяхното удължаване съгласно разпоредбата на чл. 234 от НПК; на председателя на ОС- Плевен за създаване на необходимата организация за своевременна преценка относно наличието на обстоятелства по чл. 43 от НПК с оглед спазване на разумния срок за разглеждане и решаване на делата, съгласно чл. 22 от НПК и чл. 6 от Европейската конвенция за защита на човешките и основните свободи; на председателя на ОС-Велико Търново за създаване на необходимата организация за спазването на чл. 252 от НПК при насрочването на наказателните дела.

Дадени са указания за предоставяне на информация по движението и приключването на преписките към РП гр. Царево, ОП-Бургас и СГП, свързани с разследването относно недвижимите имоти в Царево, и за окончателния прокурорски акт след приключване на разследването. В резултат от действията на ИВСС е получена информация от ВКП, че всички констатации на Инспектората за допуснати дисциплинарни нарушения са потвърдени от проверката на отдел „Инспекторат" при ВКП. С резолюция на Главния прокурор е разпоредено да се предприемат действия за ангажиране на дисциплинарна отговорност на посочените в акта на ИВСС прокурори от ОП-Бургас, както и да се инициират съответните законови мерки.

Считаме, че проверките по самосезиране имат особено значение за дейността на Инспектората. Чрез тях се реагира бързо и адекватно на значими проблеми, при които се проявяват типични за цялата съдебна система негативни явления. Поради обществената значимост и нерядко скандалния характер на конкретните случаи, намесата на ИВСС има силен превантивен и дисциплиниращ ефект с широк обществен отзвук. Проверките по самосезиране са един от онези инструменти, които действително изваждат „повече на светло" и „по-близо до гражданите" дейността на съдебните органи, като показват някои нейни негативни прояви, но което е по-важно -това е един от начините, по които системата се очиства и реформира, при това при висока степен на публичност.

Подробен отчет за инцидентните проверки по самосезиране е отразен в Приложение 4 към доклада.

5. ПРОВЕРКИ ПО СИГНАЛИ

Проверките по сигнали (жалби, молби) на граждани, юридически лица или държавни органи, включително на съдии, прокурори и следователи, е конституционно и законово регламентирана дейност, включена в правомощията на Инспектората. Намират своята изрична нормативна уредба в чл. 132а, ал.7 от Конституцията на Република България и чл. 56-58 от Закона за съдебната власт. При очертаване на компетентността на Инспектората в чл. 54 от ЗСВ, законодателят не прави разлика по отношение на правомощията и обема на работата на проверяващия орган в зависимост от вида на извършваната проверка - планова, във всичките й разновидности, или по сигнал. При проверката по сигнал Инспекторатът може да упражни без ограничение, в пълен обем правомощията си по ал.1, т. 1-7 на чл. 54 от ЗСВ, в зависимост от поставения проблем и повдигнатите оплаквания. Нещо повече - използвайки конкретния повод, проверяващият орган може да разшири своята задача, да извърши тематична проверка на съдебния орган, или проверка на цялостната дейност на съответния магистрат за определен период и т.н.

Статистиката сочи, че общият брой на постъпилите сигнали в ИВСС през 2010 г. е 1509 броя. Приключила е работата по 1656 сигнала, в което число са включени останалите от предходната година; 169 сигнала са препратени на съответните компетентни органи.

По голяма част от преписките (повече от половината) са постъпили възражения, по които има произнасяне на главния инспектор. Във всички случаи становищата се адресират до жалбоподателите и съответните органи, които са препратили сигналите по компетентност на ИВС. 

Трябва да подчертаем, че проверките по сигнал е онази част от нашата дейност, която е обърната повече към външните на съдебната система физически лица, органи и организации. Това, обаче, не омаловажава нейното значение. Зад поставените проблеми, независимо как са поднесени и дали са в кръга или извън правомощията на Инспектората, стоят засегнати интереси на граждани, стопански субекти или други органи или организации, които търсят закрила на своите права и по някакъв начин са недоволни от действията на съдебната система. Затова е от изключително значение проверяващият орган да намери адекватния подход и да предприеме подходящите действия, за да може и в тази своя дейност, всеки път да утвърждава високоотговорната си мисия - да допринася за подобряването на работата на органите на съдебната власт и да върне доверието на обществото към нея.

6. СИГНАЛИ ПО ЧЛ. 54, АЛ.1, Т.5 и 7 ЗСВ

Законът за съдебната власт е включил в правомощията на Инспектората по чл. 54, ал.1, т.5 при нарушения, установени при осъществяване на проверките, да сигнализира административния ръководител на съответния орган на съдебната власт и Висшия съдебен съвет; а по чл. 54, ал.1,т.7 - да отправя сигнали, предложения и доклади до други държавни органи, включително до компетентните органи на съдебната власт.

През 2010 г. са изготвени и изпратени 35 броя такива сигнали до компетентните съдебни органи, и други държавни органи. По повече от половината на тези сигнали са постъпили отговори за предприети действия от съответните органи

Подробно, отчетът по тези сигнали е изложен в приложение 5 към доклада.

Резултатите от всички видове проверки на ИВСС пряко рефлектират върху подобряване на цялостната работа на прокуратурите и съдилищата. Ефектът е не само върху администрирането и въвеждането на добри модели в работата на всички органи на съдебна власт, но и върху организацията на индивидуалната работа на всеки един магистрат.

ИВСС разгърна всички части на процеса на контрол - сигнал, проверка, препоръки, контролна проверка, анализ на ефекта. Инспекторатът утвърди функциите си не само като регистратор на негативни прояви в съдебната система, но най-вече като участник в тяхното отстраняване.

И се превърна в един от най-важните фактори за подобряване отчетността на съдебната власт.

II. РОЛЯТА НА ИВСС ЗА СТРИКТНО ПРИЛАГАНЕ НА ВСИЧКИ МЕРКИ ЗА САНКЦИОНИРАНЕ НА КОРУПЦИЯТА И ТЪРГОВИЯТА С ВЛИЯНИЕ.

По силата на действащото законодателство Инспекторатът няма функции по проучване, установяване и санкциониране на корупционни практики. Ролята на ИВСС в борбата с корупцията в съдебната система може да се определи като превантивна и опосредяваща.
1.ПРЕВАНТИВНАТА РОЛЯ се изразява в действията на ИВСС за укрепване на административния капацитет на органите на съдебна власт, в дисциплинирането на всички магистрати и чрез преодоляване на противоречивите съдебни и прокурорски практики, които могат да създадат предпоставки за корупция и търговия с влияние.

1.1.Укрепване на административния капацитет

Прилагането на корупционните практики често е улеснено от липсата на добро администриране на съответните органи на съдебна власт, слаба организация в управлението и неупражняване на ефективен контрол от административните ръководители.

Както вече се отбеляза, в много случаи по сигнали на граждани и при всички планови проверки са отправени конкретни препоръки на административните ръководители, които целят укрепване на административния капацитет на съответния орган, предлагат санкциониране на някои съдебни служители, въвеждане на по-добри практики на администриране. Резултатът от тази дейност са предприетите конкретни мерки от административните ръководители, обективирани в издадени заповеди, разпореждания, проведени общи събрания или обсъждания на различни нива и въведени модели на добро управление.

С тази своя дейност Инспекторатът изпълнява изискванията на т. 1.2.5 за приемане на механизъм за идентифициране на успешни модели на администриране на звена в съдебната власт и тяхното налагане като национален стандарт; и на т. 1.2.6 за развитие на капацитета на Инспектората при ВСС за оценка на специфично ръководните и административни аспекти от работата на съдебната система, мерки, залегнали в Стратегията за продължаване на реформата на съдебната система в условията на пълноправно членство в Европейския съюз, одобрена с Решение № 441 от 28.06.2010 г. на МС.

Следва да се подчертае, че превръщането на атестациите от чисто формален процес в действен инструмент за „отсяване на работещите от неработещите" е основна цел на Стратегията и в този смисъл усилията на Инспектората се превръщат в гаранция за успеха на реформата в съдебната система.

1.2. Дисциплинарните функции на ИВСС са от категорията на превантивните мерки срещу корупцията.

Дейността на ИВСС е тясно свързана с дисциплинарната практика, която от своя страна в голяма степен има отношение към развитието на кадровия потенциал и повишаване на интегритета на магистратите. Инспекторатът не е наказващ орган; въз основа на извършваните от него проверки прави предложения за налагане на дисциплинарни наказания, в което се изразяват неговите превантивни функции за санкциониране на корупцията и търговията с влияние.

Инспекторатът към ВСС осъществява тази част от дейността си, изхождайки от принципа, че развитието на дисциплинарната практика трябва да направи решителна стъпка към публичност и демонстриране на ясна воля за очистване (т.З от Стратегията).

Често съмненията за корупция не могат да се докажат от компетентните органи по безспорен начин, но се обективират с извършването на конкретни дисциплинарни нарушения. В тези случаи Инспекторатът разполага с правомощията и механизмите за установяване на дисциплинарни нарушения, а според тежестта им разполага със законови правомощия да предлага налагането на съответните дисциплинарни наказания - както до ВСС, така и до административния ръководител на съответния съдебен орган. Подробно тази дейност на Инспектората е разгледана в Раздел III, т.З от доклада.

1.3. Установяването и преодоляването на противоречива съдебна практика е друга проявна форма на превантивната роля на ИВСС по отношение на корупционните практики в съдебната система. Установяването на трайна непротиворечива съдебна практика ще доведе до предвидимост на съдебните актове, а от там и до предотвратяване на предпоставки за прилагане на корупционни схеми.

Законодателят е предвидил в правомощията на Инспектората към ВСС упражняването на дейност по чл.54,ал.1,т.4 от ЗСВ - при анализиране на практиката по спорове с влезли в сила съдебни актове, и констатиране на противоречива практика, да се сигнализират компетентните органи за отправяне на искания за приемане на тълкувателни решения или тълкувателни постановления.

През 2010 г. Инспекторатът е изготвил и изпратил 6 сигнала до компетентните органи.

3.1. До председателя на Върховния касационен съд във връзка с противоречива практика на ВКС при определяне на надлежната пасивно легитимирана страна в трудовоправните спорове за отмяна на дисциплинарно уволнение на директор на училище по чл.344,ал.1,т.1,2 и 3 от КТ за иницииране на искане за приемане на тълкувателно решение от ОС на ВКС.
3.2. Сигнал до председателя на Върховния касационен съд във връзка с противоречива практика по допускане касационно обжалване на въззивните определения по чл. 389 и чл. 390 ГПК ( обезпечение на предявен иск и обезпечение на бъдещ иск), във връзка с чл. 274, ал.З, и чл. 280 ал.1 от ГПК. Образувано е тълкувателно дело №1/2010 г. и Общото събрание на гражданската и търговската колегия на ВКС е приело тълкувателно решение №1/21.07.2010 г.
3.3. Сигнал до председателя на Върховния административен съд във връзка с противоречива съдебна практика на различни състави на ВАС по прилагането на чл. 6, ал. 3 от ГПК (отм.) и чл. 4, ал. 2 от ЗСВ (отм.), от които се правят изводи за нищожни или незаконосъобразни административни актове.

3.4. Сигнал до председателя на Върховния административен съд във връзка с установена противоречива практика по приложението на чл. 189, ал. 3 от ГПК (отм.) и чл. 236, ал. 3 от ГПК (съдържание на решението).
3.5. Сигнал до председателя на Върховния административен съд, за установено наличие на противоречива съдебна практика по въпроса: „Нищожни или незаконосъобразни са решенията на Министерския съвет на Република България, издадени при несъобразяване с изискването на чл. 346 от Закона за държавната собственост да бъде посочено името на действителния собственик на отчуждения имот, или този порок следва да бъде отстранен по реда на чл. 62 от Административнопроцесуалния кодекс?" Прието е Тълкувателно решение №5/20.07.2010 г. ОС на колегиите на ВАС по тълкувателно дело №2/2010 г.
2. ОПОСРЕДЯВАЩАТА РОЛЯ при проучване и установяване на корупционни практики намира израз в следните две функции на ИВСС:

2.1.Сигнализиране на компетентните органи при наличие на данни за корупция в процеса на проверките.

Ще приведем два конкретни примера за упражнена сигнална дейност във връзка със съмнение за корупционна дейност.Сигналите са изпратени на отдел „Инспекторат" към Върховна касационна прокуратура, като в един от случаите срещу магистрата е образувано наказателно производство.

· В резултат от изпратен от Инспектората сигнал до ВКП за извършване на задълбочена преценка на действията на следовател от ОСлС-Бургас в качеството му на водещ разследването по досъдебно производство, срещу следователя бе образувано наказателно производство. С присъда от 30.09.2010 г. бе признат за виновен и му е наложено наказание лишаване от свобода за срок от 2 г.


· По сигнали на белгийския посланик е извършена проверка на 4 търговски дела в Софийски градски съд. ИВСС е сигнализирана СГП за проверка с оглед извършени престъпления от общ характер.

2.2. Да се предоставят по компетентност на прокуратурата жалби и материали към тях, в които оплакванията на гражданите сочат за корупционни действия, извършени от магистрати. В тези случаи ИВСС не извършва проверки, тъй като това е извън неговата компетентност, определена в чл. 54,ал.1 от ЗСВ. С изпращането на постъпилите материали Инспекторатът изисква обратна информация от прокуратурата за предприетите действия и резултатите от тях.

За съжаление следва да отбележим, че не винаги имаме обратна връзка - липсва информация относно действията на прокуратурата.

III. ДЕЙСТВИЯ, ПОСЛЕДВАЩИ КОНСТАТАЦИИТЕ НА ИВСС. ПРЕДПРИЕТИ УПРАВЛЕНСКИ МЕРКИ.

1.
ПРЕКИТЕ ДЕЙСТВИЯ НА АДМИНИСТРАТИВНИТЕ
РЪКОВОДИТЕЛИ

Тези действия на органите на съдебна власт имат много съществено значение при последващите действия въз основа на констатациите на ИВСС

Всеки акт от планова проверка на ИВСС съдържа констатации и препоръки към съответния административен ръководител. В някои случаи се разпореждат конкретни действия за преодоляване на допусканите слабости и пропуски. Често се предоставя възможност на административния ръководител да прецени и подбере съответния управленски механизъм за преодоляване на слабостите. Във всички случаи, обаче, се определя срок за изпълнение на препоръките и се изисква обратна информация за предприетите мерки.

Категорично може да се отчете, че действията на всички административни ръководители в страната в изпълнение на отправените от ИВСС препоръки са своевременни и ефективни. Актовете на ИВСС се обсъждат от всички магистрати, което е обективирано в протоколи от общи събрания. Административните ръководители изготвят заповеди и разпореждания в изпълнение на препоръките и следят за тяхното изпълнение.
2.
ВЗАИМОДЕЙСТВИЕ С ВИСШИЯ СЪДЕБЕН СЪВЕТ

Една от първостепенните задачи за утвърждаване ролята на ИВСС в съдебната система са последващите действия от управленски характер на Висшия съдебен съвет.

За разлика от предходните периоди, вече може да се даде оценка за много добро взаимодействие между ВСС и ИВСС, което стана възможно след въвеждането на един нов механизъм за пряко взаимодействие между двата органа - създаването на Комисия към ВСС за изготвяне на анализ и последващи действия по препоръките на ИВСС.

Независимо, че от самото си създаване Инспекторатът изпращаше всички свои актове на ВСС, реално предприети управленски решения от ВСС бяха взети едва след създаването на Комисията. През анализирания период се провеждаха периодични съвместни заседания на Комисията заедно с представители на ИВСС, на които се обсъждаха изготвените актове на различните органи на съдебна власт. Предприеха се действия по обобщаване и анализиране на повтарящи се недостатъци и пропуски в администрирането на съдебните органи.

В рамките на правомощията си Комисията изготви три анализа, които предложи за обсъждане на заседания на ВСС. Въз основа на тях ВСС взе съответните решения, с които прие изводите на Комисията и възложи на администраивните ръководители предприемането на конкретни действия за преодоляване на допускани еднотипни слабости в администрирането на органите на съдебна власт и администрирането на делата.

Конкретно, резултатите от взаимодействието с Висшия съдебен съвет, ще обобщим в следващата информация:

2.1.
На заседание на ВСС, проведено на 20 май 2010 г., беше обсъден и приет Анализ и съответни решения въз основа на обобщените резултати от извършени планови проверки от Инспектората към ВСС, дадените препоръки и тяхното изпълнение по граждански, търговски и наказателни дела по апелативни съдебни райони.

С оглед констатациите в анализа, препоръките и последващите действия относно наказателните дела, ВСС препоръча на административните ръководители на съдилищата в Софийски апелативен район да извършват ежемесечна проверка на книгата за изпълнение на влезли в сила присъди и определения. В тази връзка препоръча да се допълни формата за отчетност с графа: „влязла в сила присъда". На административните ръководители на наказателните отделения в Софийски апелативен район препоръча да предприемат действия за спазване на разпоредбата на чл. 146 от ПАРОАВАС относно приемането на постъпили в съда веществени доказателства. Относно заповедното производство препоръча следните мерки: Да се проведе работно съвещание на административните ръководители на районните съдилища за обсъждане на предложение за нормативна промяна в ПАРОАВАС, за отделно деловодство на делата по заповедното производство.

Относно уредбата на статута на вещите лица препоръча обсъждането на изготвяне и приемане на „Закон за вещите лица, преводачите и тълковниците".
2.2.
На заседание на ВСС, проведено на 1 юли 2010 г., беше обсъден и приет Анализ на Обобщените резултати от извършени планови проверки от ИВСС, дадените препоръки и тяхното изпълнение, последващи действия по препоръките по наказателни дела в съдилищата на Апелативния съдебен район София и прокуратурите на територията на Софийска апелативна прокуратура.

Препоръчва стриктно спазване на разпоредбата на чл. 9 от ЗСВ за случайния избор при разпределението на делата. Системен контрол на дейността на съдиите във връзка със спазване на предвидените процесуални срокове. Да се изготвят редовно справки за спрените наказателни дела и да се администрират своевременно при отпадане основанията за спиране. Да се въведе практика в дейността на съдилищата за анализиране на наказателните дела, по които са изтекли тримесечните инструктивни срокове, като се предприемат мерки за приключването им и да организират съвместни съвещания с прокуратурите по приложението на чл. 269, ал. 3 от НПК; Да се обсъждат върнатите за допълнително разследване дела.

ВСС препоръча уеднаквяване на практиката при определяне на процентното участие на административните ръководители и процентното съотношение   на   натовареност   на   прокурорите.    Административните ръководители на окръжните прокуратури да осъществяват контрол за своевременно издаване на заповеди въз основа на указанията на Главния прокурор и горестоящата прокуратура. В изпълнение на разпоредбата на чл. 105 от ПОДАПРВ във всички прокуратури да се създаде комисия, която да извършва ежегодно проверка на веществените доказателства и да изготвя протокол, който да се съхранява като приложение към книгата за веществени доказателства. Административните ръководители да предприемат мерки за стриктното спазване на Указание И-281/08.12.2006 г. на Главния прокурор на Република България.

2.3. На заседание на ВСС, проведено на 21 октомври 2010 г., беше обсъден и приет Анализ на Обобщени резултати от извършени планови проверки от ИВСС, дадените препоръки и тяхното изпълнение по граждански дела в съдилищата от Софийския апелативен район. Висшият съдебен съвет препоръча свикване на общи събрания, за вземане на решения за „разумния срок" за постановяване на определенията по чл. 140 от ГПК (подготовка на делото в закрито заседание) и по чл. 374 от ГПК (подготовка на делото в закрито заседание след размяна на книжата). Да изискват разработване на индивидуални планове от съдиите, по отношение на които се установяват проблеми с движението на делата и ненавременното издаване на съдебни актове. В изпълнение на правомощията си по ЗСВ да упражняват постоянен контрол върху дейността на служба „Съдебно деловодство" и създадат организация за взаимодействието между съдиите и служба „Съдебно деловодство".

Анализите на обобщените резултати и решенията на ВСС в цялост са публикувани на неговата Интернет-страница.

З.ПРЕДЛОЖЕНИЯ НА ИВСС ЗА НАЛАГАНЕ НА ДИСЦИПЛИНАРНИ НАКАЗАНИЯ И ПООЩРЕНИЯ НА МАГИСТРАТИ

Последващите действия на ВСС и на административните ръководители в резултат на отправени предложения на ИВСС за налагане на дисциплинарни наказания и поощрения на магистрати са сред най-сериозните механизми, чрез които Инспекторатът въздейства за подобряване на работата на съдебната система.
3.1.ДИСЦИПЛИНАРНА ПРАКТИКА

3.1.1. Предложения за налагане на дисциплинарни наказания, отправени до ВСС.

През 2010 г. Висшият съдебен съвет е образувал 11 дисциплинарни производства по внесени от Инспектората към Висшия съдебен съвет предложения за дисциплинарни наказания, от които - срещу съдии са 8 производства (две от които са срещу административни ръководители на районни съдилища), срещу прокурор - 1 производство и срещу следовател -завеждащ на следствен отдел към окръжна прокуратура - 1 производство.
Най-голям брой предложения за дисциплинарни наказания са направени в резултат на констатациите след извършени планови проверки от ИВСС - 7 броя. По проверки по сигнали са направени 4 предложения за дисциплинарни наказания.

ВСС е уважил направените от ИВСС предложения, както следва:

-
дисциплинарно освобождаване от длъжност — 1 решение;

-
намаляване на основното трудово възнаграждение от 10 до 25 на сто за срок от шест месеца до две години - 6 решения;

· порицание - 1 решение;

· забележка - 1 решение.

Само по едно предложение ВСС е изпратил материалите по дисциплинарната преписка на административния ръководител за преценка за налагане на наказание „забележка" или „порицание", тъй като приема, че направеното предложение за наказание не кореспондира по тежест на извършеното нарушение, което е обжалвано пред ВАС.

По едно от образуваните дисциплинарни производства, по което ИВСС е направил предложение за налагане на дисциплинарно наказание по чл. 308, ал. 1, т. 3 от ЗСВ се очаква произнасяне от ВСС.

През 2010 г. ВСС уволни за втори път съдия заради множество нарушения, констатирани от ИВСС още през 2008 г. Повторното уволнение на съдията е наложено, след първото уволнение (наложено по предложение на ИВСС от 2008 г) е отменено от петчленен състав на Върховния административен съд.

3.1.2. Предложения за налагане на дисциплинарни наказания, отправени до административните ръководители:

През 2010 г. Инспекторатът към ВСС е направил 21 предложения до административни ръководители на органи на съдебната власт за налагане на дисциплинарни наказания на магистрати по чл. 308, ал.1, т.1 и т. 2 от ЗСВ („забележка" и „порицание") и 22 предложения за налагане на дисциплинираща мярка по чл. 327 от ЗСВ - обръщане на внимание.

С увеличаването на броя на предложенията до административните ръководители за налагане на дисциплинарни наказания или дисциплиниращи мерки, Инспекторатът се стреми да стимулира активността на административните ръководители за своевременно установяване на нарушенията. Практиката доказа, че в тези случаи, независимо че в съответствие с правомощията на административните ръководители се налагат по-леките наказания, дисциплиниращият ефект за наказания магистрат, както и за целия съдебен орган, в който работи, е много по-силен. Създава се атмосфера на вътрешна за органа нетърпимост към нарушенията, която се налага от неговия административен ръководител, и това всъщност е резултатът, който се търси в дисциплинарното производство. Освен превенцията срещу следващи нарушения, тази практика допринася и за спазване на сроковете за налагане на наказанията.

3.1.3.Проблеми на дисциплинарната практика

В дейността си по предложенията за налагане на дисциплинарни наказания, Инспекторатът полага усилия за утвърждаване на непротиворечива дисциплинарна практика (независимо, че не е наказващ орган), чрез въвеждане на еднакви критерии при сходни дисциплинарни случаи. През изтеклата година, в резултат от създадената съвместна работна група на ВСС и ИВСС, се наблюдава трайна тенденция за уеднаквяване на практиката. Това налага извода, че установената форма на сътрудничество между двата органа е гаранция за унифициране на критериите и подхода при установяване на дисциплинарните нарушения и налагането на дисциплинарните наказания.

За съжаление, следва да отбележим, че е налице противоречива съдебна практика на Върховния административен съд по дисциплинарните производства. Все още по идентични случаи има разнопосочни произнасяния, което разколебава смисъла и дисциплиниращия ефект на тези дела; създава условия за омаловажаване на този важен инструмент за успешното провеждане на реформата на съдебната система; изгражда впечатлението за толериране на дисциплинарните нарушения и тяхната безнаказаност; засилва недоверието към българското правосъдие. Поради това считаме, че сред първостепенните ни задачи е да съдействаме, в рамките на нашата компетентност, съвместно с Висшия съдебен съвет и Върховния административен съд, за уеднаквяване на съдебната практика по дисциплинарните производства. Което, от своя страна, е средство за борба с корупцията

3.1.4. Оценка

Анализът на дисциплинарната дейност на Инспектората за отчетния период сочи, че е налице трайна тенденция за намаляване на нарушенията, съответно - на намаляване на броя на инициираните от ИВСС дисциплинарни производства в сравнение с предходните години. Оценяваме тези резултати като безспорен успех на нашата работа и нейния превантивен и дисциплиниращ ефект върху дейността на съдебните органи. Със задоволство установяваме, че при изпълнение на високоотговорната дейност по правораздаването във всичките му аспекти, у магистратите е изградено съзнание, постигната е нагласа на нетърпимост към допускане на нарушения, което е основание да твърдим, че това е резултат от нашите усилия.

3.2. ПООЩРЕНИЯ

През 2010 г., в резултат на констатации от извършени планови комплекси проверки на органи на съдебната власт и установена отлична организация на работата на магистрати и служители, Инспекторатът е отправил 6 (шест) предложения на основание чл. 304, ал. 2 от ЗСВ до съответния административен ръководител за поощрение на магистрати. Предложените за поощрение съдии са: Сотир Цацаров - председател на Окръжен съд - Пловдив; Миглена Тянкова - председател на Районен съд -Хасково; Веселин Хаджиев - председател на PC -Пловдив; Ивета Парпулова-председател на ОС -Пазарджик; Любомир Луканов - съдия от III ГО на СРС и Венета Георгиева - съдия от III ГО на СРС.

IV.
РЕЗУЛТАТЪТ ОТ ПОСЛЕДВАЩИТЕ ДЕЙСТВИЯ, ОЦЕНЕН
НА БАЗАТА НА ДЕЙНОСТТА НА СЪДЕБНАТА СИСТЕМА

Положителният резултат от нашата дейност се извежда от положителните резултати от работата на съдебните органи, които са отразени не само в актовете на ИВСС, но и в цялостния анализ за 2009г., направен от председателя на ВКС в отчетния му доклад пред Народното събрание.

В Доклада е посочено, че само за 2009г. е налице ръст на относителния дял на свършените дела с 15,46 % спрямо 2008г. Свършените дела в 3 месечния (приет за разумен) срок по критериите на Европейската конвенция са се увеличили в сравнение с 2008 г. с 22,62 %. Намалял е броят на т.нар. висящи дела (останали неприключени в края на годината) с над 2 500 броя или с 2,35%, а в сравнение с 2007 г. с над 10%. Увеличен е общият брой на осъдените лица.

Положителната тенденция в работата на съдилищата се наблюдава и в първото полугодие на 2010г.

От изнесените статистически данни в Доклада на ВСС за дейността на апелативните, окръжните, административните, районните и военните съдилища за първото полугодие на 20Юг., при съпоставка на движението на делата в съдилищата в цялата страна за първото полугодие на 2008г., 2009г и 2010 г. се наблюдава:

-
Увеличаване на броя на делата за разглеждане в съдилищата, като ръстът спрямо полугодието на 2009г. е 13% (46 181 бр.), а спрямо полугодието на 2008г. - 19% (65 303 бр.).

· Ръст бележи и броят на свършените дела - 16% спрямо 2009г. и 27% спрямо 2008г.

· Относителният дял на свършените дела спрямо делата за разглеждане при 70% за 2008г. и 72% за 2009г. е нараснал на 75% за 20Юг.

· Ръст бележат и свършените до 3 месеца дела - 22% спрямо 2009г. и 44% спрямо същия период на 2008г.

Тези добри резултати са критерий за качество и срочност на работата на съдилищата, в следствие на интензивните проверки на ИВСС, отправените препоръки и предприетите от страна на административните ръководители и ВСС последващи действия за тяхното реално изпълнение.

V.
МЕЖДУНАРОДНО СЪТРУДНИЧЕСТВО

Инспекторатът към Висшия съдебен съвет осъществява успешно сътрудничество с чуждестранни партньори, насочено преди всичко към обогатяване на опита, заимстване на добри практики и утвърждаване на международния авторитет на институцията. През 2010 година представители на ИВСС участваха в редица конференции, семинари и срещи, проведени с представители на европейски институции, държави - членки на ЕС и трети страни.

1.
Участия в конференции и семинари

Главният инспектор Ана Караиванова и инспектор Анита Михайлова участваха в Международна конференция на Инспекторатите на съдебната система на страните-членки на ЕС на тема „Ролята на инспекциите в съдебната система за повишаване качеството на правосъдието. Качеството на правосъдието и професионалното поведение на съдии и прокурори", проведена на 19 февруари 2010 г. в Париж по покана на Главния инспектор на Инспектората на съдебните служби на Франция Андре Рид. Г-жа Анита Михайлова направи презентация за българския Инспекторат.
Инспекторите Анита Михайлова, Васил Петров и Милка Итова и главният инспектор Ана Караиванова, участваха в семинар на тема „Качествено управление и стратегическо планиране във ВСС - сравнителен анализ" в рамките на Туининг проект „Укрепване на публичното управление на съдебната власт и съдебната администрация", осъществяван от ВСС и Генералния съвет на съдебната власт на Испания в сътрудничество с Германската фондация за международно правно сътрудничество. В семинара взеха участие испански магистрати и служители на Генералния съвет на съдебната власт на Кралство Испания, членове на ВСС, МП, НИП, магистрати и представители на неправителствени организации.

Главният инспектор Ана Караиванова участва в международна конференция на магистрати от България, Австрия и Германия на тема „Влиянието на договора от Лисабон върху работата и практиката на европейските съдилища" в рамките на Туининг проект на ВКС и ВАС по програма ФАР „Укрепване на единното прилагане на новото процесуално законодателство в България".

Главният инспектор Ана Караиванова участва в международна конференция на тема „Борбата с корупцията чрез вътрешен контрол на съдебната власт и създаване на орган за инспекция на съдебните служби" в Белград, Сърбия по покана на Посолството на Франция.

2.
Проведени срещи:

В рамките на работно посещение на представители на Висшия Съвет на Магистратурата на Република Франция главният инспектор Ана Караиванова беше поканена на срещата с представители на ВСС.

Главният инспектор Ана Караиванова е участвала в отбелязването на 100-годишнината от установяването на дипломатическите отношения между България и Испания.

В рамките на работно посещение на магистрати от Нидерландия, Франция, Белгия и Полша по програмата за обмен на магистрати на Европейската мрежа за съдебно обучение беше проведена среща с инспекторите Анита Михайлова и Милка Итова и експерт Биляна Райчинова.

В организираните от Българската асоциация по европейско право и Александър Арабаджиев - съдия в СЕС „Български магистратски дни" в Люксембург участие взеха главният инспектор Ана Караиванова и инспекторите Елка Пенчева и Незабравка Стоева.

В организирано работно посещение във Варшава, Полша на представители на ВСС и съдебната власт в държава-членка на ЕС със съвместима съдебна система и добри практики в използването на видео-конферентни връзки в съдебния процес по проект „Ефективност, отчетност и координация в съдебната система "Оперативна програма „Административен капацитет" участие взе експерт Маргарита Борисова,

VI, ПРОЕКТ „УКРЕПВАНЕ НА АДМИНИСТРАТИВНИЯ И ФУНКЦИОНАЛНИЯ КАПАЦИТЕТ НА ИНСПЕКТОРАТА КЪМ ВСС"

През 2010 г. Инспекторатът към ВСС продължи изпълнението на разработения проект „Укрепване на административния и функционалния капацитет на Инспектората към ВСС", приоритетна ос II „Управление на човешките ресурси", подприоритет 2.4. „Компетентна съдебна система и ефективно управление на човешките ресурси" по Оперативна програма „Административен капацитет" (ОПАК), съфинансирана от ЕС чрез Европейския Социален Фонд (ЕСФ).

Проектът се изпълнява чрез прилагането на комплексен подход от аналитични и образователни дейности.

Специфичните цели на проекта са свързани с подготовката на компетентни и мотивирани съдебни служители, способни да отговорят на очакванията на обществото; да се анализират механизмите за управление на човешките ресурси на органите по инспекция в страните членки на ЕС; да се интегрират в работата на Инспектората към ВСС най-успешните практики, в аспект на качественото управление на човешките ресурси; да се повишат знанията и усъвършенства специализацията на инспекторите, експертите и администрацията на Инспектората към ВСС за усъвършенстване на функционалния им капацитет.

Съобразно специфичните цели, към които са насочени, предвидените по проекта дейности могат да бъдат обединени в следните две групи:

- Дейности, свързани с повишаването на професионалната подготовка, квалификацията и личната мотивация на човешките ресурси. Това са обученията на инспекторите и експертите, семинарите, обученията на общата администрация, както и обучението по английски език- дейности № 5, 8, 9 и 10.

- Дейности, свързани с укрепване на функционалния капацитет на ИВСС. Това са входящият и изходящият анализ по дейност 3 за състоянието на човешките ресурси на ИВСС, цялата дейност 4 за ефективно прилагане на методологиите за провеждане на проверки, дейност 11 - изготвянето и издаване на Сборник с вътрешни актове на ИВСС, дейност 2 - изготвяне на сравнителен анализ на управлението на човешките ресурси на други органи на инспекция в държави членки на ЕС, дейност 6 - провеждане на две работни посещения на органи на инспекция в Испания и Франция, частично дейност 5 - доколкото в нея е залегнало подобряване на координацията в екипите на ИВСС и взаимодействието с други органи на съдебната власт, дейност 12 - публичност на проекта.

Участието на представители на различни органи на съдебната власт, преподаватели, представители на неправителствени организации и други даде възможност за подобряване на взаимодействието и координацията на Инспектората в рамките на съдебната система.

Популяризирането на проекта чрез различни форми на медийно отразяване показа готовността на новосъздадения орган да отговори изцяло на един от основните конституционни принципи, на които се изгражда -принципа на прозрачността. През целия период на реализиране на проекта управляващият орган оказваше съдействие и методическо ръководство, което даде възможност за точно спазване на всички основни и допълнителни изисквания.

Цялостният принос от изпълнение на проекта има за цел да допринесе за осигуряване на устойчивост и изграждане на достатъчен административен капацитет на Инспектората към ВСС, който повишава гаранциите за защита на обществения интерес и повишаване на доверието на обществото в правораздаването и прозрачността в работата на съдебната власт.

В ЗАКЛЮЧЕНИЕ, позволете отново да обобщя постигнатото през 2010 година:
Убедени сме, и искаме да предадем тази увереност и на широката общественост, че Инспекторатът към ВСС е изпълнил и продължава да изпълнява поставената пред него задача: с дейността си на проверяващ орган да допринесе за осигуряването на защита на обществения интерес и стабилност на съдебната система; за създаването на устойчивост в администрирането на правосъдието; за гарантирането на доверието на обществото в правораздаването; за осигуряването на прозрачност в работата на органите на съдебната власт.

ЗАЩОТО:

Само за 2010 г. извършихме проверки на почти 100 (сто) съдебни органа.
Въведохме ясни и прозрачни критерии за отчитане работата на съдебната система.

Прилагаме тези критерии еднакво, което е условие за съпоставяне работата на различните органи на съдебната власт и за сравнителен анализ на постигнатите индивидуални резултати на всеки магистрат. Тази система подпомага събирането на достатъчно информация, която е пряко относима към атестирането на магистратите.

Прилагаме сравнителен подход между предоставената статистическа информация от органите на съдебна власт и изисканата и проверена от ИВСС информация при извършването на плановите проверки. По този начин контролираме и подобряваме отчетността.

Това превърна Инспектората в един от най-важните фактори за подобряване на отчетността на съдебната власт.

Но не на представянето на численото измерение на нейната работа. А на информацията за цялостната й дейност, този отчет, който по дефиниция се дължи от всеки орган и структура, на който са възложени функции на държавна власт. Този отчет, който е заложен в същността на демократичната държава и който нашето общество и Европейската общност очакват от нашата съдебна власт.

Отговорили сме на 1587 сигнала, като 1587 пъти сме показали на различни граждани и правни субекти, че има такъв орган, който в кръга на своята компетентност може да бъде гарант за доверието в правораздаването.

Посочили сме на компетентните органи и на обществото 54 случая, в които магистрати са нарушили по някакъв начин своите задължения и с това са накърнили нечии права. Поискали сме прилагането на санкционни мерки по отношение на тях - за да покажем на 54 магистрата, на цялата съдебна система и на цялото общество, че има такъв орган, който следи за интересите на обществото и е непримирим към всички прояви, които са несъвместими с доброто име съдебната власт.

Посочили сме на компетентните органи и на обществото магистрати, които с отличната си работа са допринесли за възвръщането на доверието към съдебната система и са заслужили да бъдат отличени.

Отправили сме сигнали до компетентните органи за иницииране на предложения за тълкувателни решения на общите събрания на двата върховни органа на съдебната власт ВКС и ВАС- което сочи, че Инспекторатът не е просто регистратор на проблемите на правораздаването, а активно съдейства за подобряване на работата на съдебната система.

Имаме активна международна дейност, тъй като сме ценен и търсен партньор всред сродните органи в Европейския съюз и трети страни.

Пред нас остава най-голямото и най-трудното предизвикателство - да съумеем да запазим успеха. Ще работим за това и се надяваме да успеем.

Благодаря за вниманието.
ОТЧЕТ

ЗА ДЕЙНОСТТА НА ИНСПЕКТОРАТА КЪМ ВИСШИЯ СЪДЕБЕН СЪВЕТ ПРЕЗ 2010г.

ПРИЛОЖЕНИЯ

ПРИЛОЖЕНИЕ 1

ПЛАНОВИ ПРОВЕРКИ

През 2010г. ИВСС извърши комплексни планови проверки на органите на съдебна власт на територията на Софийски апелативен район по граждански дела в 35 съдилища; по наказателни дела в 5 съдилища; в 6 окръжни прокуратури и СГП и 6 следствени отдела към тях и 33 районни прокуратури. 
На територията на Пловдивския апелативен район е извършена проверка в 23 съдилища по наказателни дела, а на територията на Варненския апелативен район – по наказателни дела в 13 съдилища. Общият брой на проверяваните органи е 73 съдилища, 40 прокуратури и 6 следствени служби.

Същност на плановите проверки: Плановите проверки на Инспектората към ВСС са комплексни по своя характер и включват пълна проверка на организацията на административната дейност на съответния орган на съдебната власт; организацията по образуването и движението на съдебните, прокурорските и следствените дела, както и приключването на делата в установените срокове; анализиране и обобщаване на делата, които са приключени с влязъл в сила съдебен акт, както и приключените преписки и дела на прокурорите и следователите.

След анализиране и обобщаване на резултатите от всички планови проверки могат да се направят следните изводи:
І. ПЛАНОВИ ПРОВЕРКИ ПО ГРАЖДАНСКИ ДЕЛА

През 2010 г. ИВСС извърши комплексни планови проверки по граждански и търговски дела на територията на Софийски апелативен район в 6 окръжни съдилища и СГС, в 27 районни съдища и СРС.
Плановите проверки по граждански и търговски дела в Софийски градски съд, ОС-Кюстендил, РС-Кюстендил и РС-Дупница  са извършени от инспектор Незабравка Стоева и експерти Мая Михайлова и Николай Ичев. 

Проверките по граждански и търговски дела в  СРС–II Г.О., ОС-Монтана, РС-Монтана, Берковица, Лом, ОС-Благоевград и РС-Благоевград, Сандански, Петрич, Разлог и Гоце Делчев  са извършени от инспектор Елка Пенчева и експертите Атанас Попов и Кирил Генов.

Проверките по граждански и търговски дела в АС-София, в ОС-Перник, РС-Перник, Радомир, Брезник, Трън, ОС-Враца, РС-Враца, Бяла Слатина, Мездра, Оряхово, Козлодуй са извършени от инспектор Милка Итова и експерти Диана Иванова и Мария Тодорова.

Проверките по граждански и търговски дела в  СРС–I Г.О., ОС-Видин, РС-Видин, Кула, Белоградчик, Етрополе, Елин Пелин, Пирдоп и Сливница са извършени от инспектор Мария Кузманова и експерти Ирина Цачева и Адриана Тодорова.
След анализ и обобщаване на дейността на проверените съдилища са направени следните констатации:

1. Положителни тенденции и добри практики.
- Констатирано е, че във всички проверени съдилища се прилага стриктно принципът на случайния избор по отношение на всички дела. По делата се прилагат протоколите за случаен избор. 
- В РС Сандански, РС – Петрич, РС – Благоевград и ОС – Благоевград въведените деловодни системи на електронен носител осигуряват проследяване на цялото движение на делото. Решенията се обявяват в публичен регистър, като чрез интернет-страницата на съда е осигурен бърз и лесен достъп до него;

- Образуването на гражданските дела, насрочването и разглеждането им в открити заседания в по-голямата част от проверените съдилища е организирано добре, делата се образуват в деня на постъпване на книжата в съда;
- В по-голямата част от проверените съдилища произнасянето с разпореждане за изпращане на препис от исковата молба на ответника (чл. 131 от ГПК) се извършва незабавно след постъпване на молбата, като съдиите се произнасят незабавно след постъпване на отговора и с определение по всички предварителни въпроси и по допускане на доказателствата (чл. 140 от ГПК);
- Съдиите проучват задълбочено приложените по делата книжа преди съдебно заседание, поради което са изолирани случаите на постановяване на определение за отмяна на хода по същество и преодоляване на практиката на многократно отлагане на делата за представяне на нови доказателства (изключения – ОС–Перник, РС–Перник, РС– Видин, РС-Радомир);
- Констатира се стремеж за разглеждане на делата в разумни срокове. Не се допуска отлагане на цели съдебни заседания. Полагат се усилия от страна на съставите, делата да  се насрочват през по-кратки периоди; 
- В съдилищата е въведена добра практика да се изработват, прилагат  и изпращат на страните подробни проекти за доклади със съдържание, съответстващо на нормативно установените изисквания (чл.146 от ГПК);
- Констатира се, че делата, образувани по глава XXV от ГПК „Бързо производство” се разглеждат и решават при спазване на процесуалните срокове;
- Разпоредбите по ГПК, касаещи заповедното производство се спазват. Заповедните производства в СРС са обособени в отделно деловодство, което значително е подобрило администрирането им;

- В Софийски районен съд и РС-Разлог е създадена положителна практика с постъпване на установителния иск по чл.422 от ГПК да се изискват и прилагат частните дела с правно основание чл.410 (заявление за издаване на заповед за изпълнение) и чл.417 от ГПК (заповед за изпълнение въз основа на документ); 

- Спазват се разпоредбите на ГПК относно обезпечителното производство, но са констатирани проблеми във връзка с приложението на чл. 390, ал. 3 от ГПК (молба за обезпечение на бъдещ иск чрез спиране на изпълнението) и необходимост от предприемане на мерки за уеднаквяване на практиката относно началния момент на срока за предявяване на иска и служебната отмяна на обезпечението при изтичането на срока. (В РС – Петрич, ОС – Монтана, ОС – Враца има противоречива практика). Следва да се отбележи, че в СРС стриктно е спазвана процесуалната норма, като е определян срок до 1 месец, а нерядко съставите са определяли и по- кратък срок - 20 дни, с оглед задълбочената преценка относно правната и фактическата сложност на бъдещия иск. При непредставяне доказателства за предявения иск съдът служебно е отменял допуснатото обезпечение. Съдиите са определяли датата на получаване обезпечителната заповед като начална дата, от която тече срокът за предявяване бъдещия иск;
- В РС-Разлог и РС – Монтана е констатирана добра практика да се следи за изтичане на процесуалните срокове, като делата се докладват незабавно на съдиите и разпорежданията им се изпълняват в деня на постановяването; 
- Констатирана е добра практика в РС-Сливница и РС-Етрополе по делата, образувани по реда на Закона за защита срещу домашното насилие (ЗЗДН) и Закона за закрила на детето (ЗЗДет.);
- В ОС-Монтана, РС-Белоградчик, РС-Кула, РС-Сливница спрените дела са малко на брой и се администрират редовно;
- Констатира се, че значителното просрочие при постановяването на съдебните актове, установено при предходни проверки е изцяло преодоляно, решенията се постановяват в срок от един до три месеца. Произнасянето над тези срокове все по-рядко се среща и се дължи на лоша лична организация на работния процес на съответния магистрат;
- В някои съдилища редовно се свикват и провеждат общи събрания на съдиите по обобщаване на съдебната практика на съда;

- В СГС и ОС-Враца делата, по които производството е спряно на основание чл.229, ал.1, т.4 ГПК (когато в същия или друг съд се разглежда дело, решението по което ще има значение за правилното решаване на спора) се следят и периодично се правят справки за движението на преюдициалните дела, като при отпадане на причината за спиране на производството, делото своевременно се възобновява;
- Председателят на СРС е въвел система за проследяване на движението на призовките с цел осигуряване на контрол по връчването им и преодоляване причината за отлагане на дела поради нередовно призоваване на участници в съдебния процес. Със заповеди на председателя е въведено призоваване по факс и електронна поща;

- Констатира се добра организация на работата на всички административни ръководители относно извършване на справки в Търговския регистър или чрез справки за физическите лица по реда на Наредба № 14 за Реда и начина за предоставяне достъп на органите на съдебна власт до НБД “Население“;
- В повечето съдилища се констатира навременно администриране на въззивните жалби;

- В РС – Петрич, РС – Разлог, РС – Монтана и РС – Лом са установени добри практики на новоизбраните административни ръководители, които с встъпването си в длъжност са направили пълна проверка на съда и в съответствие с констатациите са регулирали дейността със заповеди;

2. Негативни тенденции:  

- В някои съдилища е констатирана недобра координация между председателите на съдебните състави, съдебния секретар и деловодителя, което рефлектира пряко върху бързината на процеса поради неизпълнение в срок на указанията на председателя на състава;

- В някои съдилища административните ръководители не са привели в съответствие броя на съставите, разглеждащи граждански и наказателни дела, отчитайки действителното постъпление на видовете дела и се е достигнало до неравномерно натоварване на отделни съдии. В някои случаи това е регулирано, като на наказателни състави се разпределят граждански дела, което от своя страна води до проблеми по отношение на качеството на правораздаването;
- В някои съдилища все още е голям броят на делата, образувани преди 01.01.2008 г.;
- В някои съдилища по спрените дела не е изисквана периодично справка за движението на преюдициалните дела;

- В някои от проверените съдилища е констатирано забавяне при решаването на въззивните дела;
- Констатира се необходимост от спазване на разумните срокове за постановяване на съдебни актове по чл.129 (проверка на редовността на исковата молба), чл.131 (отговор на исковата молба) и чл.140 (подготовката на делото в закрито заседание) от ГПК. Тъй като законодателят не е определил срокове, всеки състав самостоятелно преценява кога да постанови тези съдебни актове. В СРС е констатирана забава от един до шест месеца при постановяването им, която - на първо място, значително удължава висящността на спора, на второ - делото не се насрочва за открито заседание и се отлага моментът на решаването на спора по същество и на трето място - увеличава се и броят на висящите дела на състава, което само по себе си затруднява администрирането на делата от съдията-докладчик и възпрепятства срочното изпълнение на разпорежданията му от деловодителя;

- Дисциплиниращите мерки от съда спрямо страните, вещите лица и свидетелите, включително и тези по чл. 85 и 88 от ГПК (глоба на свидетел и глоба за нарушаване на връчването) не се прилагат ефективно, а една от основните причини за висящите  производства през 2009 год. е недаване ход на делото, поради нередовна процедура по призоваване на страните, неизготвяне на експертизите в срок,  несвоевременно внасяне на депозит за вещи лица;

 - В РС – Бяла Слатина не е създадена добра организация на работата по образуване на делата. Констатирани са случаи на образуване на дела до 15 дни след постъпване на книжата в съда. Констатира се и неравномерно разпределение на делата между съдиите;
-Делата в РС-Белоградчик и в РС-Сливница се образуват след отстраняване нередовностите на исковата молба и другите книжа, като в РС-Сливница някои от делата се образуват едва след получаване отговора от ответника. В ОС – Перник - гражданските и търговските дела се образуват след 10 дни до един месец от постъпването им, като преди това исковата молба, молбата, въззивната или частна жалба се оставят без движение от заместник - председателя на съда с указания за внасяне на дължима държавна такса. Делата се образуват в деня на постъпване на  документа за платената държавна такса, като в деня на образуването им се определя и съдията-докладчик. От този момент, след запознаване с делото, докладчикът може да го остави без движение поради допуснати други нередовности в исковата молба, молбата или жалбата;
- В РС-Петрич и РС-Благоевград се допуска отлагане на цели съдебни заседания, поради участие на съдиите-докладчици в семинари и други форми на обучение;
- В РС-Благоевград се констатира създадена негативна практика деловодителят, а не съдията да извършва преценката дали едно дело подлежи на разглеждане по правилата на бързото производство;
- Не се спазва стриктно разпоредбата относно посочването на деня на обявяване на решението (чл.149, ал.2 от ГПК);
- В РС-Петрич е констатирано образуването на преписки като граждански дела, чието естество е частно гражданско, което е нарушение на чл.89, ал.1, т.2 от ПАРОАВАС;
- В ОС–Враца, РС–Враца, РС–Бяла Слатина, РС–Елин Пелин след проверка на неприключените дела, образувани преди 01.01.2009 г. и на делата с отменен ход по същество се налага изводът, че част от съдиите не проучват задълбочено разпределените им дела. Подобни пропуски са констатирани и във въззивните производства (следва да се отбележи, че броят на делата с отменен ход по същество в ОС-Враца е намалял през 2010г);
- В РС–Мездра, в някои случаи в определенията, с които е спряно производството по делата не се посочва, че подлежат на обжалване, не се изпращат съобщения до страните и не се вписват номерата на преюдициалните дела и преписки, заради които е спряно производството. Не е спазен чл. 254, ал.2, т.6 от ГПК, който регламентира съдържанието на определението;
- В РС–Козлодуй служителите от служба "Съдебно деловодство" невинаги спазват стриктно изискванията от ПАРОАВАС незабавно да преглеждат върнатите призовки, а неправилно връчените, както и невръчените да докладват същия ден на съдията, ежемесечно да извършват проверка на делата, които не са насрочени и да докладват резултата на административния ръководител на съда;
- В РС – Монтана и в ОС–Монтана - вместо книгата за открити заседания, книга за закритите заседания и описна книга,  посочени в ПАРОАВАС, съдът използва така наречените „картони”, които са въведени през 1974 година;
- В ОС Монтана разграничението на гражданските и търговските дела е неясно. Търговски спорове са образувани като граждански дела. Това създава предпоставки за забавяне в движението на търговските дела, с оглед различната процедура за размяна на книжа (по чл.378, във вр. с чл. 365 от ГПК);
- В някои съдилища се констатира, че съдиите са постановявали определения и разпореждания, обективирани ръкописно върху други документи по делото, като в повечето случаи тези актове не отговарят на изискванията за задължителните реквизити на съдебен акт по ГПК; 
- В СГС са налице висящи  граждански дела  от  1993-1999 год. Причините за тази  изключителна продължителност на производството (повече от 10 години) са: забавено приключване на наказателни общ  характер дела и прокурорски преписки, при спряно производство по делата  на основание чл.182, ал.1, б.”д”  ГПК /отм./; забавено приключване на граждански дела, при спряно производство по делата  на основание чл.182, ал.1, б.”г”  ГПК /отм./; несвоевременно  заявявани доказателствени искания  от страните по делото; проблеми по делата, свързани с вещите лица; неупражнен контрол от страна на съда в производство по несъстоятелност върху дейността на временния синдик в продължение на 6 години; липса на преценка на основанието „преюдициалност” при спиране на производството на това основание (дело, спряно 14 –четиринадесет -  години).
3. Препоръки от извършените планови проверки по граждански и търговски дела.
Дадените препоръки до административните ръководители на съдилищата за подобряване на административната дейност и съдопроизводствената дейност по движението на граждански и търговски дела са в следните насоки:


-  Да се подобри организацията на работа на службите „Съдебно деловодство” и взаимодействието между служителите й и съдиите;

- Административните ръководители да упражняват контрол върху работата на съдебния администратор, като се изисква от него изпълнение на служебните му задължения в пълен обем;

- Да се предприемат действия  насрочването и отлагането на гражданските дела да е в разумни срокове, като в съдилищата, в които е констатирано отлагане на цели съдебни заседания е дадена препоръка тази практика да се преодолее, и да се предвиди възможност за заместване на отсъстващия съдия-докладчик от друг съдия; 


- Да се обсъди  и уеднакви различната практика в дейността на съставите;


- Да се подобри работата по делата, образувани преди 01.01.2008 г., с цел бързото им приключване, както и да се подобри администрирането на спрените дела въззивните жалби;
- Да се подобри срочността на обявяването на съдебните решения; 

- По частните граждански дела с правно основание чл. 390 от ГПК (обезпечение на бъдещ иск) стриктно да се прилага разпоредбата за отмяна на обезпечението по чл. 390, ал. 3 от ГПК при непредставени доказателства за предявен обезпечен иск;

- Да се прилагат дисциплиниращи мерки от съда спрямо страните, вещите лица и свидетелите, включително глобите по чл.85 – чл. 88 ГПК;
- Да се проучват задълбочено делата преди с цел свеждане до минимум на случаите на постановяване на определение за отмяна хода по същество на делата;

- Да се наложи практика  резултатът по решените дела да се отразява от съдията докладчик; 

- Да се използват съвременните комуникационни средства от съдиите за призоваване на страните;

- Съдиите, които не се справят с процеса на правораздаване, да изготвят индивидуални планове за работа си, като адмнистративният ръководител да следи за спазването им и при липса на положителни резултати да се предприемат мерки по реализиране на дисциплинарна отговорност; 

- да се свика общо събрание на съотвения съд, на което след анализ на натовареността на съда, на всеки съдебен състав поотделно, на фактическата и правна сложност на разглежданите дела, да се определи времетраенето на разумния срок за постановяване на разпорежданията по чл.129 и по чл.131 от ГПК ( по проверката на редовността на исковата молба и по отговора на исковата молба) и на определенията по чл.140, ал.1 от ГПК ( подготовката на делото в закрито заседание). 

ІІ. ПЛАНОВИ ПРОВЕРКИ ПО НАКАЗАТЕЛНИ ДЕЛА
През 2010г. са извършени комплексни планови проверки на работата  съдилищата по наказателни дела и административно-наказателни дела. 
На територията на Апелативен район-Варна, както следва: Апелативен съд - Варна, Окръжен съд - Търговище, Районен съд-Търговище, Попово, Омуртаг, Окръжен съд-Разград, Районен съд-Разград, Исперих, Кубрат, Окръжен съд-Варна, Районен съд-Варна, Девня, Провадия – общо в 13 съдебни органа. Проверката е извършена от инспектор Светлин Стефанов и експерти Мариела Митева и Олег Велинов.

- На територията на Апелативен район-Пловдив, както следва: Апелативен съд–Пловдив, Окръжен съд–Пловдив, Районен съд–Пловдив, Карлово, Първомай и Асеновград; Окръжен съд–Хасково, Районен съд–Хасково, Свиленград, Ивайловград, Харманли, Димитровград; Окръжен съд–Пазарджик, Районен съд–Пазарджик, Пещера, Велинград, Панагюрище; Окръжен съд–Смолян, Районен съд–Смолян, Чепеларе, Девин, Златоград и Мадан и в РС-Разлог, Сандански, Гоце Делчев и Петрич – общо в 23 съдебни органа. Проверките са извършени  от инспектор Петър Михайлов и експертите Миглена Желева и Николай Костадинов. 

След анализ и обобщаване на дейността на проверените съдилища са направени  следните констатации.

1. Положителни тенденции и добри практики. 


- Във всички проверени съдилища е създадена добра организация на административната дейност; 

- В ОС-Пловдив е създадена положителна практиката към всяко наказателно дело, което постъпва, да се изготвя протокол за приемане на материалите за образуване на наказателното производство. В протокола се отразява срещу кого е обвинителният акт, по кой номер досъдебно производство и от колко тома е, както и пълно описание на веществените доказателства; 

- В проверените съдилища се констатира стриктно спазване на принципа на случайно разпределение на делата с изключение на РС-Петрич, където до средата на 2009г. не  е използвана програмата за разпределението на делата на случаен принцип;

- Констатирано е бързо разглеждане на наказателните дела в съдебна фаза от ОС – Търговище, ОС-Пловдив и РС-Хасково. В ОС-Пловдив 96% от наказателните дела са приключили в тримесечен срок;
- В повечето от проверените съдилища процентът на върнатите за допълнително разследване дела е нисък. По-голяма част от делата са върнати във фазата на подготвителните действия за разглеждане на делото в съдебно заседание. В ОС-Пловдив от съдебно заседание са върнати само три дела, което показва, че същите се проучват задълбочено още в разпоредителното заседание. Причините за връщане на делата се обсъждат на съвместни заседания на прокурорите и съдиите. Констатира се, че в ОС-Смолян, РС-Чепеларе, РС-Девин и РС-Златоград няма прекратени и върнати дела на прокурора; 


- В РС-Хасково са определени времеви стандарти за разглеждане, насрочване и приключване на наказателните дела. По всяко наказателно дело, което не е приключило в срок до 4 месеца, считано от датата на образуването му, съдията-докладчик изготвя справка до зам.административния ръководител, като посочва причините за забавяне на производството, като справката се изготвя по утвърден образец и се представя всеки месец до 5-то число на заместник-председателя на съда; Постигната е бързина на правораздаването и е въведен механизъм на контрол от административния ръководител относно неоснователното отлагане на делата;


- В съдилищата от Пловдивския апелативен район насрочването и отлагането на по-голямата част от делата се извършва съобразно процесуалните срокове, предвидени в чл. 252 и чл. 271, ал. 10 от НПК (насрочване на делото; решаване на въпроса за даване ход на делото в съдебно заседание -  ал.10 - във всички случаи на отлагане на делото то се насрочва в разумен срок, но не по-късно от три месеца) С редки изключения, не се констатира безпричинно отлагане и забавяне на производствата; 

- В съдилищата на територията на Апелативен район - Пловдив са извършвани редовни справки, относно отпадането на основанията за спиране на делата;

- Във всички проверени съдилища на територията на АР-Пловдив не са констатирани нарушения относно образуване, движение и приключване на делата, по които са приложени особените правила на съкратеното съдебно следствие по Глава двадесет и седем от НПК (Съкратено съдебно следствие в производството в първата инстанция), както и делата, гледани по реда на УБДХ (Указа за борба с дребното хулиганство).
2. Негативни тенденции.
- Констатирано е забавяне при изготвяне на мотивите към постановените присъди и решенията от страна на съдебни състави в ОС-Разград, ОС-Варна, РС-Кубрат, РС-Разград, РС-Девня, РС-Димитровград, РС-Пловдив, РС-Пазарджик, РС-Карлово, РС-Гоце Делчев и РС-Сандански;  
- В ОС-Разград се констатира, че не се използва в достатъчна степен фигурата на запасен съдия или запасен съдебен заседател, което води до неоправдано удължаване на срока за разглеждане и решаване на делото в случаи на отводи след започване на съдебното разглеждане на делото;
- Констатира се неспазване на разпоредбите на чл.252, ал.1 и ал.2 НПК при насрочване на първото по делото открито съдебно заседание по наказателните дела, както и разпоредбата на чл.271,ал.10 от НПК при отлагане и насрочване на делата. Не се използват предвидените в НПК процесуални средства за дисциплиниране на страните и на вещите лица, което води до необосновано забавяне на процеса - РС- Търговище, ОС- Разград, РС-Разград, РС- Исперих, РС- Провадия, РС- Варна, РС- Кубрат, РС-Девня;

- Констатирана е неоправдана продължителност на процеса, както по наказателните дела, така и при делата от админстративно - наказателен характер в РС-Сандански, РС - Гоце Делчев и РС-Петрич. Провеждани са многобройни съдебни заседания, напримр 10, 20 или 30 заседания. Причините, поради които се стига до отлагане на делата, най-често са съвсем формални или субективни. Надхвърлени са всякакви разумни срокове за приключване на съответните производства. Показателен е в това отношение случаят по НАХД № 89/04г. на РС-Петрич, което е отлагано повече от 18 пъти, като една година и четири месеца е отлагано само от съдията-докладчик по чисто субективни причини и е приключено на 11.09.09г.; 
- В някой от проверените съдилища на територията АР-Варна и РС-Петрич се констатира неспазване на срока по чл.416 НПК (Действия по привеждане в изпълнение на присъдите и определенията), във връзка с изпълнение на присъдите;

- Не се извършва ежемесечна проверка на книгата за изпълнение на влезли в сила присъди и определения от административните ръководители - РС-Свиленград, РС-Панагюрище и РС-Ивайловград;
- Не се изготвят протоколи за приемане на веществените доказателства и не се изпълняват разпоредбите на ПАРОАВАС по отношение на регистрираните и приети веществени доказателства. Този пропуск може да минира изхода на наказателните дела при „изчезване” на веществените доказателства - РС-Кубрат, ОС-Варна, РС-Търговище;

- В РС-Петрич е констатирана негативна практика за провеждане на  значителен брой съдебни заседания, след което наказателното дело се спира. По тези дела не се извършват никакви процесуални действия, изчаква се изтичането на давността и делата се прекратяват. За периода 2004-2008г. спрените дела са общо 170 броя, като значителна част от тях са по чл. 279 ал.2 от НК (ал.1.Който влезе или излезе през границата на страната без разрешение на надлежните органи на властта или макар с разрешение, но не през определените за това места, се наказва с лишаване от свобода до пет години и с глоба от сто до триста лева.; ал.2. Ако деянието по ал. 1 е извършено повторно, наказанието е лишаване от свобода от една до шест години и глоба от сто до триста лева.). Едва в края на 2009 г. са изпратени писма до съответните поделения на МВР със запитване относно взетите мерки за издирването на лицата;
- В ОС-Варна бе констатирано, че наказателните дела се отлагат поради отсъствие на прокурор. В тази връзка бе препоръчано на административния ръководител на ОП-Варна да предприеме необходимите организационни мерки за осигуряване участие на прокурор по НОХД, за да не се отлагат делата поради тази причина.
3. Препоръки от извършените планови проверки по наказателни дела.

Дадените препоръки до административните ръководители на съдилищата за подобряване на административната дейност и съдопроизводствената дейност по движението на наказателни дела са в следните насоки:

- Да се подобри организацията по движението на делата, изготвянето и предаването на съдебните актове в срок, като се обърне специално внимание на делата от административен характер, както и да се предприемат мерки за подобряване работата на служба „Деловодство”;

- Делата да се проучват задълбочено съгласно разпоредбата на чл. 248, ал.2 от НПК при подготовката за внасянето им в съдебно заседание;

- Да се извършват периодични съвместни анализи от съда и прокуратурата за причините за връщане на делата за допълнително разследване и за приключване на делата с оправдателни присъди;

- Да се направи анализ на делата, върнати от горната инстанция и да се набележат мерки за тяхното ограничаване;

- При спиране на делото, да се извършват редовни справки, относно отпадане на основанията за спиране;
- Да се спазва разпоредбата на чл.146 от ПАРОАВАС, относно приемането на постъпилите в съда веществени доказателства и тяхната регистрация в книгата за веществени доказателства. Да се стриктно за съставянето на протокол за приемането, подписан от предаващия и приемащия служител, както и прилагането му към делото;
- Административните ръководители на съдилищата да упражняват ежемесечен контрол относно произнасянето на съдебните актове и по отношение на висящите дела, по които разглеждането на делото е продължило повече от година.

- За съдилищата на територията на окръжен съд Търговище и Разград е отправена препоръка в края на всяко шестмесечие да подготвят и предоставят на Инспектората към ВСС обобщена информация за образуването, движението  и приключването на делата, както и за окончателно отменените актове от по- горни инстанции.
ІІI. ПЛАНОВИ ПРОВЕРКИ В ПРОКУРАТУРАТА

През 2010г. Инспекторатът към Висшия съдебен съвет  извърши комплексни планови проверки в прокуратурите на територията на Апелативен район – София: на 6 окръжни прокуратури и СГП и съответните следствени отдели към тях и 33 районни прокуратури. Проверките в ОП-Кюстендил и ОСлС, РП-Кюстендил, РП-Дупница, ОП-Благоевград и ОСлО, РП-Благоевград, РП-Сандански, РП-Петрич, РП-Разлог, РП-Гоце Делчев и СРП са извършени от инспектор Ясен Тодоров и експретите Димитрина Долапчиева и Сия Иванчова.

Проверките в ОП-Видин и ОСлО, РП-Видин, РП-Кула, РП- Белоградчик, ОП-Враца и ОСлО, РП-Мездра, РП-Оряхово,  РП-Враца, РП-Бяла Слатина, РП-Козлодуй и СРП са извършени от инспектор Александър Мумджиев и експерти Тамара Кочева и Иван Тенчев.

Проверките в ОП–София и ОСлО, РП–Своге, РП–Елин Пелин , РП–Етрополе, РП - Ботевград, РП– Пирдоп, РП – Самоков, РП – Ихтиман и РП – Сливница и СГП са извършени от инспектор Анита Михайлова и експертите Емил Георгиев и Ана Рачева.
Проверките в ОП-Перник и ОСлО, РП-Перник, РП-Брезник, РП-Радомир, РП-Трън, ОП-Монтана, РП-Монтана, РП-Лом, РП-Берковица и СГП са извършени от инспектор Васил Петров и експерти Маргарита Борисова и Елеонора Иванова. 

От извършените през 2010г. комплексни планови проверки в изброените прокуратури и съответните следствени отдели към тях, са изведени следните констатации:
1. Положителни тенденции и добри практики.
- Навсякъде е въведен случайният принцип за разпределение на прокурорските преписки, като някъде, най-вече в малките прокуратури, той е в абсолютен вид, а другаде има специализация на прокурорите по видове дела; 


- В повечето проверени прокуратури прокурорите спазват разпоредбата на чл.242, ал.З от НПК и се произнасят в предвидения едномесечен срок от получаване на делото. Прокурорските актове са мотивирани и съдържат всички изискуеми от процесуалния закон реквизити;


- В някои от проверените прокуратури, прокурорите  се  произнасят  по   преписки   и  досъдебни производства още в деня на разпределянето на доклада или в рамките на няколко дни след това - РП-Лом;


- Констатирана е много добра срочност при решаване на преписките в ОП-Видин. Над 90% от наблюдаваните прокурорски преписки в прокуратурите на ОП-Видин, както и в ОП-Видин са решени в едномесечен срок, от които почти половината в тридневен срок;


- В Районна прокуратура - Лом е създадена положителна практика, при която наблюдаващите прокурори изискват от разследващите органи да изготвят текущ доклад за извършените действия по разследването, както и да докладват досъдебните производства на двадесет и петия ден от образуването на досъдебното производство, което е предпоставка за неговото своевременно и законосъобразно приключване;

- Създадената в Районна прокуратура-Перник положителна практика по спрените досъдебни производства срещу неизвестен извършител да се изготвят постановления от наблюдаващите прокурори, с които се възлага на органите на МВР издирването и установяването на извършителя, инициира органите на МВР да предприемат необходимите действия по установяване на лицето, извършило инкриминираното деяние.


- Във всички проверени прокуратури се извършва доклад по реда на чл. 219, ал.1 от НПК (привличане на обвиняем и предявяване на постановлението за привличане на обвиняем), който доклад се съгласува с наблюдаващия прокурор, както и доклад по реда на чл.226, ал.1 от НПК преди предявяване на разследването.
2. Негативни тенденции.
- Констатира се разнородна практика при определяне на процентното участие на административните ръководители и процентното съотношение на натовареност на прокурорите в отделните групи преписки и дела, както и при изключенията от случайния принцип;

- В СГП се констатират случаи на многократно преразпределение, основно поради голямото текучество на кадри и включване на наблюдаващите до момента прокурори в различни специализирани звена, което води до забавяне на движението на преписката и е пречка за осъществяване на ефективна и задълбочена прокурорска работа;

- Невинаги се спазва Указание № 281/2006г. на Главния прокурор на Република България по отношение удължаването на срока на проверката, както и на срока, предвиден за извършване на допълнителна проверка. Установиха се случаи, при които наблюдаващите прокурори сами са удължили срока за извършване на проверката, а при възлагане на допълнителна проверка са указали същата да бъде извършена в срок по-дълъг от предвидения в указанието. На места се установи, че възлагането на проверка се извършва с писма, а не с постановления. В единични случаи се срещат преписки, по които прокурорите възлагат на органите на МВР изясняване на правни въпроси, например: „да се установи, кога решението на съда е влязло в сила” и други подобни;
· По възложените проверки не във всички случаи се дават достатъчно конкретни указания по отношение на обстоятелствата, които следва да бъдат изяснени, което води до назначаване на допълнителни проверки;
· Не се осъществява ефективен контрол по отношение на органите на МВР, които извършват проверките, за спазване на указаните във възлагателното постановление срокове и за своевременното изпращане на преписките в прокуратурата;
· В голяма част от случаите, при които са направени искания за удължаване на срока за разследване до по-горестоящата прокуратура на основание чл.234, ал.3 от НПК не е налице правна и фактическа сложност на делото. В тези случаи се касае за несвоевременно извършване в пълен обем на указаните действия по разследването в установения в НПК двумесечен срок. Установяват се и случаи, при които две последователни искания за удължаване на срока за разследване са с идентично съдържание, което е свързано с несвоевременното извършване на действия по разследването, за които е поискано удължаване на срока. На практика искането за удължаване на срока от изключение се превръща в правило; 

· В някои от проверените прокуратури се констатира, че не се осъществява достатъчно ефективно функцията по ръководство и надзор от страна на наблюдаващите прокурори, за своевременно провеждане и приключване на досъдебното производство, в резултат на което от разследващите органи се допуска просрочване на разследването; 

· Независимо от Указанията на главния прокурор на Република България и ВКП е установена разнородна практика в различните прокуратури по отношение на обявяване на лица за общодържавно издирване, в случаите когато е било невъзможно тяхното установяване и призоваване за нуждите на конкретно дело, поради което наказателното производство е спряно. Констатира се, че в някои от прокуратурите досъдебни производства, водени срещу известен извършител се спират без лицата да се обявяват своевременно за общодържавно издирване, а по някои от тях изобщо не са били обявени за издирване - РП-Видин, РП-Кула, ОП-Враца, РП-Враца, РП-Оряхово, РП-Мездра. В такива случаи може да има елемент на корупционна практика, например „спасяване” от наказателно преследване, чрез настъпване на давността;

· Недостатъчен контрол от страна на прокуратурата по отношение на органите на МВР по спрените досъдебни производства, като не се следи и изисква от органите на МВР да изпращат в прокуратурата обратна информация за резултатите от проведените издирвателни мероприятия. В повечето случаи, когато това се прави, то е формално; 

· Отчита се ниска ефективност и качество на работа на отделни прокурори. Дори при сравнителто еднаква натовареност едни прокурори успяват да спазват предвидените в НПК срокове и обикновено те имат и повече внесени актове в съда. Друти не спазват сроковете, не осъществяват достатъчен надзор по отношение на разсладването, в резултат на което и крайната им ефективност е много ниска. Няма данни, че това се отразява при атестирането, респективно на кариерното им развитие; 
· Констатира се разнородна практика при съхранението на веществените доказателства. В някои прокуратури не се съхраняват веществени доказателства, или се съхраняват само отделни вещи, които могат да бъдат държани на съхранение в каса. Останалите веществени доказателства се съхраняват в съответното РУ на МВР. По данни от служителите в тези прокуратури това се налага поради липса на специално обособени за целта помещения, с необходимото оборудване, съгласно изискванията на ПОДАПРБ. Това затруднява контрола върху тяхното съхранение, връщане или унищожаване. Създават се условия за извършване на престъпления, например присвояване на ценни вещи, суми и др.;

· Констатира се също, че не във всяка прокуратура има създадена комисия, съгласно изискванията на чл.105 от ПОДАПРБ, която да проверява налице ли са всички веществени доказателства, по отношение на които не е направено разпореждане на прокурора или разпореждането не е изпълнено;

· В някои от прокуратурите и съдилищата липсва разносна книга, в която да се отбелязва коя присъда на коя дата е била изпратена от съда за изпълнение и на коя дата е получена в прокуратурата, поради което не може да се установи къде е допуснато нарушението в случай на забавяне и и проследяването на срока на наказанието;

· Установени са случаи в някои прокуратури, в които на получена по пощата присъда за изпълнение по делегация не се запазва пощенският плик, в нарушение на чл.89, ал.3 ПОДАПР, поради което не може да се установи реалната дата на тяхното изпращане и получаване;

· Констатира се, че при привеждане на присъдата в изпълнение в прокуратурата постъпва обратна информация от местата за изпълнение на наказанията за крайния срок на изпълнение на присъдата, но не и за началния й срок; 

· Приложното поле на чл.72 от НПК/мерки за обезпечаване на глобата, конфискацията и отнемане в полза на държавата/ е силно ограничено. Във всички проверени прокуратури се установиха единични случаи за период от няколко години, като само в Софийска окръжна прокуратура този институт се ползва по-широко.


ІV. КОМПЛЕКСНИ ПЛАНОВИ ПРОВЕРКИ В СЛЕДСТВЕНИТЕ ОТДЕЛИ КЪМ ОКРЪЖНИТЕ ПРОКУРАТУРИ:

          1. Положителни тенденции и добри практики.
          - При повечето разследвания се спазват сроковете, предвидени в НПК;

- Навсякъде е въведен случайният принцип за разпределение на делата;

         - Направена е ревизия на всички спрени дела и са възобновени тези, по които има процесуални предпоставки за това.
2. Негативни тенденции.
          - По дела, които не представляват фактическа и правна сложност, се водят необосновано дълги разследвания и се иска удължаване  на сроковете, без да има предпоставки за това;

- Понякога разследванията не се водят с необходимата интензивност, без това да има обективни причини;

           - В продължение на много години не е работено по дела с голям обществен интерес, което в крайна сметка е довело до тяхното прекратяване на различни процесуални основания. Това води до негативна обществена реакция и недоверие към съдебната власт като цяло.
3. Препоръки от извършените планови проверки на прокуратурите в Софийски апелативен район.

Дадените препоръки до административните ръководители на прокуратурите за подобряване на административната дейност и по движението на прокурорските дела са следните:

- Да се предприемат действия с цел уеднаквяване на  практиката във всички прокуратури при определяне на процентното съотношение на натовареност на прокурорите по отделните групи преписки и дела, както и за еднакво регламентиране на изключенията от случайния принцип;
- Въведените в прокуратурите задължителни книги, регистри и дневници да се попълват своевременно с изискващата се информация. Административните ръководители на съответните прокуратури да следят за правилното водене на книгите и регистрите;  

- Прокурорите да спазват изискванията на Указание № 281/ 2006г. на Главния прокурор относно дейността на прокуратурата по възлагането, извършването и приключването на предварителни проверки. Наблюдаващите прокурори да следят спазването на сроковете по възложените проверки и да предприемат ефективни и бързи действия по приключването им;
- Да се създаде организация за периодично обобщаване, анализиране и обсъждане на причините, поради които съдът  многократно е  прекратил и върнал  дела на прокуратурата след внасянето им с обвинителен акт, както и на предпоставките, довели до постановяване на голям  брой оправдателни присъди, с цел преодоляване на допускани от прокуратурата нарушения и ускоряване на наказателното производство;
- Да се осъществява ежегодна проверка на веществените доказателства, съгласно чл. 105, ал.1 и ал.2 от ПОДАПРБ. Да се води надлежно книгата за веществени доказателства. Да се осъществява контрол относно извършено разпореждане от прокурорите  по отношение на веществени доказателства, които са останали от предходни години;
- Да се засили контролът от страна на прокурорите по отношение на разследващите органи за спазване на процесуалните срокове на разследване и своевременно извършване на всички необходими процесуални действия, включително, като се предприемат и мерките, предвидени в разпоредбите за ЗМВР за ангажиране на дисциплинарната отговорност на разследващите органи;
- Наблюдаващите прокурори да следят за стриктно спазване на разпоредбата на чл.203 от НПК с цел осигуряване на  законосъобразно и своевременно разследване. По преценка на наблюдаващия прокурор да се създаде практика за изготвяне по досъдебните производства, отличаващи се с правна и фактическа сложност, на следствено-календарни планове, което ще даде възможност за подобряване на контрола, с цел постигане на ритмичност при разследването;
- Да се спазва стриктно Указание № 4-261/12.07.2010г. на Главния прокурор на Република България по отношение на изготвяне на исканията за удължаване на срока за разследване по ДП;
- Наблюдаващите прокурори да постановяват спиране на наказателното производство само при наличие на основанията, предвидени в чл.244, ал.1 от НПК. При спиране на наказателното производство да спазват стриктно Указание № 9371/15.06.2010г. на Главния прокурор на Република България относно изчисляване на сроковете за разследване при незаконосъобразно прекратяване или спиране на наказателното производство в досъдебната фаза; 

- Да не се допуска спиране на наказателно производство срещу известен извършител, без по него лицето да е обявено за ОДИ. Да се изискват от МВР и да се прилагат към делото документи за това, както и номера и датата на телеграмата, с която обвиняемите са обявени за ОДИ;
- По спрените досъдебни производства срещу известен извършител да се следи стриктно (чрез изпращане на напомнителни писма) за провежданите мероприятия по издирване на лицата, обявени за ОДИ, като се изисква от органите на МВР да изпращат в прокуратурата обратна информация за резултатите;
- Да се използват максимално възможностите за провеждане на задочно производство, както  и прилагането на ЕЗА;
- Административните ръководители на прокуратурите, в рамките на своите правомощия, да създадат организация за наблюдение и контрол върху образуваните през предходни години дела, с цел предотвратяване на евентуалното им прекратяване поради изтекла абсолютна давност;

- Административните ръководители, в рамките на своите правомощия, да създадат организация за наблюдение и контрол върху спрените дела срещу известен извършител, с цел своевременното им приключване.


- ВКП да следи за изпълнение на дадените препоръките от ИВСС, и за стриктото изпълнение на издадените собствени указания и тези от главния прокурор.

ПРИЛОЖЕНИЕ 2

ТЕМАТИЧНИ ПРОВЕРКИ
1.ТЕМАТИЧНИ ПРОВЕРКИ, ИЗВЪРШЕНИ ВЪЗ ОСНОВА НА ГОДИШНАТА ПРОГРАМА НА ИВСС.

1.1. Тематична проверка „Проверка и анализ на досъдебните производства за измами и документни престъпления с предмет недвижими имоти”,  извършена в Софийска районна прокуратура.

От общо наблюдаваните в Софийска районна прокуратура през първото полугодие на 2010г. досъдебни производства с предмет на престъплението – недвижими имоти – 245 броя, внесените с обвинителен акт са 30 броя, прекратените – 54 броя, спрените – 34 броя, приключили със споразумения - 1 брой, внесено в съда по реда на чл. 78а НК – 1 брой, по 125броя - разследването продължава.

Продължителността на разследване на делата, приключили с внасяне на обвинителен  акт в съда е средно 4г. и 1м., като най-дългият срок на разследване е по пр.пр. № 16718/98г. – 11г. и 1м.
Средната продължителност на разследването при прекратените по давност дела е 6 г. и 7 м.


Установи се, че при този тип дела разследването е продължително, тъй като разследващите органи не изпълняват указанията на наблюдаващите прокурори, делата многократно се връщат за доразследване, многократно са спирани и възобновявани (в много от случаите за саниране на сроковете). В някои от случаите са извършвани много продължителни предварителни проверки, като не винаги наблюдаващият прокурор е давал пълни и точни указания, което е налагало впоследствие възлагане на допълнителни проверки.


Много важна причина за прекратяването по давност на тези дела е, че в повечето случаи деянията са квалифицирани по чл. 316 от НК, където предвиденото наказание е по-леко, респ. давностният срок е кратък. След извършената промяна в чл. 212 от НК най-накрая се създаде възможност престъпленията с предмет ”недвижими имоти” да се квалифицират като „документни измами”, където предвидените наказания са значително по-тежки,  респ. давностният срок е по - дълъг.  


Делът на внесените обвинителни актове в процентно съотношение е нисък, освен това в проверените прокурорски дела почти навсякъде не се попълват справките относно номерата на образуваните НОХД, датите на насрочените съдебни заседания, както и резулатът при приключване на делото.


От конкретно проверените преписки се установи, че инкриминираните сделки и съставянето и ползването на инкриминирани документи по 7 прокурорски преписки са извършени в нотариални кантори на двама нотариуси.  

1.2. Тематичната проверка „Оправдателни присъди-анализ и причини за постановяване на оправдателни присъди” e проведена в рамките на комплексната планова проверка в съдилищата на територията на ОС-Търговище.

Анализът на данните, събрани по наказателни дела в съдилищата на територията на ОС-Търговище показва, че: 

- в ОС-Търговище процентът на оправдателните присъди спрямо всички постановени присъди по наказателни общ характер дела е 6,8 %, а на оправданите лица, спрямо осъдените лица е 5,5%; 
- в РС-Търговище процентът на оправдателните присъди спрямо всички постановени присъди е 3,83%, а на оправданите лица, спрямо осъдените лица е 3,84%; 
- в РС-Попово постановените оправдателни присъди спрямо всички постановени присъди са 1,77%, а оправданите лица са 1,58% от всички лица, предадени на съд; 
- в РС-Омуртаг постановените оправдателни присъди спрямо всички постановени присъди са 8,5%, а съотношението между оправданите лица и предадените на съд лица е 6,4%.

При изчисляване на съотношенията не са взети предвид данните от делата по чл. 78а от НК.

Най-много оправдателни присъди са постановени поради това, че след събиране на доказателствата по реда на съдебното дирене, решаващият състав е преценил, че обвинението се явява недоказано, защото липсват достатъчно доказателства за наличието на елементи от обективния и субективния състав на престъплението. Следователно има сериозно разминаване в преценката на прокурора и тази на съда относно доказателствения материал, необходим, за да се счете, че обвинението е доказано по смисъла на чл. 303, ал. 2 от НПК.

В случаите, когато лицата са оправдани на осн. чл. 9, ал. 2 от НК и поради това, че деянието не съставлява престъпление, преценката на наблюдаващия прокурор, че извършените деяния са престъпления по НК, е била недостатъчно прецизна.

В РС-Търговище е постановена една оправдателна присъда, защото съдът е приел, че подсъдимите са действали при условията на неизбежна отбрана по смисъла на чл. 12, ал. 1 от НК.

В ОС-Търговище една от причините за постановяване на оправдателна присъда по НОХД е невъзможност за събиране на нови доказателства във фазата на съдебното производство, защото производството е продължило необосновано дълго време. 

Прокурорите от районните и окръжната прокуратури са подавали протест във всички случаи на постановена оправдателна присъда или решение по наказателни общ характер дела или по наказателни административен характер дела.

Във всички случаи въззивната инстанция е проверявала правилността на постановената присъда в пределите, посочени в чл. 314, ал.1 от НПК, т. е. независимо от основанията, посочени от страните. В голямата си част оправдателните присъди на първоинстанционните съдилища са били потвърдени от въззивната инстанция. 

Не се констатираха случаи, при които първоинстанционният съд да е осъдил съответното лице, а въззивният съд-да го е оправдал. 

          Не се констатира противоречива съдебна практика.

С оглед намаляване броя на постановените оправдателни присъди ИВСС е дал следните препоръки:
- Окръжният прокурор на Окръжна прокуратура-Търговище да организира провеждането на съвещание на прокурорите от окръжната прокуратура и на прокурорите от РП-Търговище, РП-Попово и РП-Омуртаг, на което да се анализират причините за постановяване на оправдателни присъди и да се набележат мерки за преодоляване на постановяването на оправдателни присъди;
- Председателят на Окръжен съд-Търговище и Окръжният прокурор на Окръжна прокуратура-Търговище да свикат съвещание с участието на съдиите по наказателни дела и прокурорите, на което да се обсъдят причините за постановяване на оправдателни присъди и се преодолеят спорните въпроси по приложението на закона.
           2.ТЕМАТИЧНИ ПРОВЕРКИ ПО САМОСЕЗИРАНЕ
 2.1. Тематичната проверка относно прекратените и върнати от съда на прокуратурата наказателни дела
През 2010г. предмет на тематичните проверки, относно причините за връщане на делата за допълнително разследване, бяха делата, върнати от съдилищата в периода от 01.01.2008г. до 31.12.2009г. Инспекторатът към ВСС извърши проверка и анализ на върнатите за доразследване дела в ОС-Плевен, РС-Плевен и РС-Червен бряг; в АР-Варна в съдилищата на територията на ОС-Търговище, ОС-Разград и  ОС-Варна. 

Проверките в Плевенския съдебен окръг са започнали през 2009г. и са приключили в началото на 2010г. Констатирано е, че в ОС-Плевен процентът на делата, върнати за доразследване е 8,06%, в РС-Плевен - 5,36%, в РС-Червен бряг - 5,3%. Очертана е тенденция за намаляване броя на върнатите за доразследване дела.

В съдебен район Търговище е констатирана отлична организация за уеднаквяване на практиката на съда и прокуратурата относно наказателните дела, с цел избягване необходимостта от връщане на делото на прокурора. Провеждат се ежемесечни съвещания на окръжно ниво между съдии и прокурори, на които се обсъждат възникналите проблеми. Като резултат в ОС-Търговище за 2009г. няма дела, върнати дела от съда на прокуратурата, а в РС-Попово делата, върнати за доразследване са 4,06%.

В ОС-Разград делата, върнати от съда на прокурора за доразследване са 9,3%, в РС-Разград са 11,5%, в РС-Исперих - 10,9%, а в РС-Кубрат - 2,4%. Констатира се, че в немалък брой от случаите делата се връщат в открито съдебно заседание след като са призовани много свидетели, подсъдими, защитници и вещи лица, а причините за връщане са съществували още при внасянето на обвинителния акт, което сочи, че съдиите не изпълняват задължението си по чл.248, ал.2 НПК да проучат задълбочено делото преди насрочването му за разглеждане. В повечето определения съдът не посочва  изчерпателно всички основания за прекратяване на делото и връщането му на прокурора. 

През 2009г. в ОС-Варна делата, върнати за доразследване са 5,5%, в РС-Варна - 2,78%, в РС-Девня - 3,68%, в РС-Провадия - 5,64%. Констатира се значително намаляване на броя на върнатите от съда дела на прокуратурата от съдебно заседание, съпоставено с общия брой на върнатите дела. Например, в РС-Варна от върнатите общо 59 броя дела 11 броя са от съдебно заседание, в РС-Девня от общо 7броя върнати дела само едно е от съдебно заседание, в РС-Провадия от общо 8 броя върнати дела две са от съдебно заседание.  Това сочи, че съдиите изпълняват задължението си по чл.248, ал.2 НПК да проучат задълбочено делото преди насрочването му за разглеждане в съдебно заседание.

Основният извод е, че броят на делата, върнати за допълнително разследване, рязко е спаднал. Очевидно, предишните проверки и препоръките, дадени от ИВСС са изиграли важна роля за получаването на този резултат. 

Изводите,  залегнали  в анализа сочат, че причините за връщане на делата се коренят както в слабости, допуснати от прокурора при внасянето на делото в съда със съответния прокурорски акт – обвинителен акт, споразумение, предложение по чл. 78а НК, така и на редица слабости и неправилно приложение на закона, допуснати от съответните съдилища. 

Най-честите причини за връщане на делата за доразследване са: допуснати на досъдебното производство, отстраними съществени нарушения на процесуални правила, довели до ограничаване на процесуалните права на обвиняемите, както и несъответствие между фактическа обстановка и правна формулировка – квалификация на деянието; пропуски, противоречия, неясноти в съдържанието на обвинителния акт,  свързани с правната квалификация на деянието или свързани с обсъждане на съставомерни обективни признаци от състава на престъплението. В немалък брой случаи дела се връщат за формални и незначителни пропуски, които могат да се отстранят в съдебната фаза.  Констатира се, че някои от съдебните актове за връщане на делата не са добре мотивирани и обосновани.

За констатираните слабости бяха дадени следните препоръки, както на съда, така и на прокуратурата:

- Съдиите, които разглеждат и решават наказателни дела да проучват делата задълбочено и да връщат делото на прокурора, когато са налице основания за това още с разпореждането по чл. 248 от НПК, като се посочват изчерпателно всички основания за връщане на делото на прокурора  (ОС-Разград, РС-Разград, РС-Кубрат, РС-Исперих, ОС-Варна);
- Да се предприемат необходимите мерки за свикване на съвещания с участието на съдиите по наказателни дела и прокурорите, на които да се анализират причините за връщане на делата за доразследване; 

    
 - Към прокурорите от ОП-Варна е отправена препоръка досъдебните производства да се проучват внимателно и при констатирани съществени процесуални нарушения, довели до нарушаване на правата на някои от участниците в процеса, да ги връщат с подробни указания за отстраняването им преди внасянето на делото в съда със съответния прокурорски акт.

2.2. Тематична проверка на приложението на чл. 384 във вр. с чл. 381 от НПК. 

При извършените планови проверки на прокуратурата и съдилищата се установи разнородна практика по приложение на разпоредбите на чл. 381 – чл. 384 от НПК, регламентиращи решаване на делата със споразумения, във връзка с формата на споразуменията по реда на чл. 384 от НПК. Тази разнородна практика е резултат от неправилното приложение на нормите, регламентиращи решаването на делата със споразуменията, постигнати след образуване на съдебното производство, но преди приключване на съдебното следствие. В едни случаи наблюдаващите прокурори, в съответствие с разпоредбата на чл. 384, ал.1 от НПК, изготвят предварително в писмена форма споразумението, което се предоставя на съда, подписано от страните за одобряване, а в други случаи съдържанието на постигнатото споразумение директно се вписва в съдебния протокол. Независимо, че и в двата случая вписаното в съдебния протокол окончателно споразумение се подписва от прокурора, защитника и обвиняемия, считамe че във втория случай се допуска нарушение на процесуалните правила, тъй като разпоредбата на чл. 384, ал.1 от НПК препраща към общите норми, регламентиращи сключване на споразумения. В чл. 381, ал. 5 от НПК е предвидена писмена форма и същата се отнася за сключените споразумения, както на досъдебно производство, така и в съдебна фаза. 

Предвид изложеното е необходимо апелативните прокурори да предприемат действия от тяхна компетентност, за преодоляване на разнородната практика на прокурорите по прилагането на разпоредбите на чл. 381 – чл. 384 от НПК, регламентиращи решаване на делата със споразумения,  с цел спазване от страна на наблюдаващите прокурори на задължителната писмена форма при сключване на споразумения по реда на чл. 384 от НПК. Преодоляването на тази противоречива практика не налага упражняването на правомощията на ИВСС по чл. 54, ал. 1, т. 4 от ЗСВ – при противоречива съдебна практика да ИВСС да сигнализира компетентните органи за отправяне на искане за приемане на тълкувателни решения или тълкувателни постановления, тъй като допуснатото противоречие може да бъде преодоляно с предприемането на мерки от организационно административен характер, поради което ИВСС е изпратил сигнала до Главния прокурор на Република България.

2.3. Тематична проверка по образуването, движението и приключването на дела, образувани по глава 33 – Производство по колективни искове от ГПК. 
Колективните искове са особен вид искове и са въведени за първи път в гражданското ни право с новия ГПК от 01.03.2008г. Въвеждането на тази процесуална възможност се възприема като едно от най-добрите средства за защита на големи групи граждани и субекти, които стават много често уязвими, респ. увредени от мощни стопански субекти или от самата държава. От извършената проверка могат да се направят следните изводи:

- Констатира се, че броят на образуваните дела по глава 33 от ГПК е много малък - общо 15бр. дела  за цялата страната за период от 2 години и 4 месеца. Това показва, че предложената от закона възможност не се използва от гражданите.

- В производствата по делата се констатират много проблеми - като най-често срещаните са: Високите държавни такси, които гражданите или организациите не могат да понесат, поради което защитата на засегнатото им право остава неосъществена; Високи суми, претендирани от медиите за разгласяване на предявените искове; Липса на изрична нормативна уредба относно последващите действия на съда при неспазването на определените срокове по разгласяването на исковете.

Проверката установи, че само четири дела в страната (две на Софийски окръжен съд и две на Пловдивския Окръжен съд) са приключили със защита на правата на потребителите на ел. енергия от неправомерни договорни условия и е пресечена възможността да се претендират от тях неоснователни обезщетения.


2.4. Тематична проверка  „Събирана ли е държавна такса в производството пред РС-Дупница по жалби срещу наказателни постановления по ЗАНН“.   


Проверени са образуваните за периода от 30.03.2009г. до 30.03.2010г. наказателно-административен характер дела в РС-Дупница. Констатира се, че в РС - Дупница има трайна практика, според която задължително се събира държавна такса на основание т. 2 б от Тарифа 1 към ЗДТ за таксите, събирани от съдилищата, прокуратурата, следствените служби и Министерството на правосъдието по всички НАХД, образувани по чл. 59 и сл. от ЗАНН. Тази практика се поддържа упорито от председателя на съда и останалите съдии, разглеждащи наказателни дела, въпреки постоянната практика на Административния съд - Кюстендил и Върховния административен съд по отношение на недължимостта на държавна такса при образуване на наказателно-административните дела. 

Инспекторатът е отправил препоръка до председателя на Районен съд – Дупница и на съдиите от наказателната колегия на съда  на общо събрание да съобразят практиката си  с трайно установената практика на по-горния съд и на ВАС по отношение събирането на държавни такси при образуване на наказателно-административните дела по жалби срещу наказателни постановления. 

Инспекторатът е изпратил сигнали до ВСС за предприемане на подходящи мерки за решаване на проблема и до Министерство на правосъдието за преценка дали трябва да се предприемат действия за издаване на Инструкция за прилагането на Тарифата. 

В изпълнение на дадената препоръка в ИВСС е постъпил протокол за проведено на 25.05.2010г. общо събрание на съдиите от РС – Дупница, на което е взето единодушно решение за преустановяване на практиката да се събират такси по делата от наказателно-административен характер.

2.5. Тематична проверка на обезпечителните производства за периода 2009г. и 2010г. в РС-Нова Загора.  

След постъпил сигнал относно обезпечително производство в РС-Нова Загора е извършена проверка по сигнала, като обхватът на проверката е разширен и е извършена тематична проверка на обезпечителните производства за периода 2009г. и 2010г. в РС-Нова Загора.  Констатирани са нарушения, свързани с образуването, движението и приключването на частни граждански дела, образувани по част Четвърта на ГПК-Обезпечително производство. В резултат на проверката освен отправените препоръки за подобряване на съдопроизводствената дейност по този вид дел, ИВСС е направил предложения до ВСС за ангажиране на дисциплинарна отговорност на двама от съдиите: за налагане на дисциплинарно наказание „забележка” на административния ръководител на РС-Нова Загора и за налагане на дисциплинарно наказание „намаляване на основното трудово възнаграждение от 10 до 25 на сто за срок от шест месеца до две години” на съдия. Висшият съдебен съвет е уважил предложението на Инспектората за налагане на дисциплинарно наказание „забележка“ на председателя на РС-Нова Загора. По второто предложение ВСС е изпратил материалите по дисциплинарната преписка на  председателя на РС-Нова Загора за преценка за налагане на наказание „забележка” или „порицание”, тъй като приема, че предложеното наказание не кореспондира по тежест на констатираното нарушение.

Инспекторатът е обжалвал решението на ВСС е пред ВАС.

ПРИЛОЖЕНИЕ 3

КОНТРОЛНИ ПРОВЕРКИ
ИВСС извършва контролни проверки с цел преодоляване на констатираните негативни практики и проследяване на мерките, предприети в изпълнение на дадените препоръки при предходни проверки.  Чрез контролните проверки ИВСС получава реална и точна информация за действителното изпълнение на дадените от него препоръки и тяхната полза за анализиране на тенденциите в промяна на ефективност и бързина на правораздаването.
През 2010г. ИВСС извърши 13 контролни проверки. От тях 4 са в районен и окръжни съдилища по граждански дела; 1 контролна проверка в РС–Петрич по наказателни дела; 5 проверки в прокуратурите на територията на ОП-Габрово;  1 контролно тематична проверка в районна и окръжна прокуратура Сливен, заложена в годишната програма на ИВСС; 2 контролно-тематични проверки в ОС–Кюстендил и РС–Дупница.
І. КОНТРОЛНИ проверки в прокуратурата и в по съдилищата по граждански дела и наказателни дела
          1. Контролна проверка в ОС-Велико Търново по граждански дела с цел да се проследи реалното изпълнение на препоръките, отправени от ИВСС при извършената комплексна планова проверка през 2008 г. В резултат на изпълнените препоръки, при контролната проверка е констатирано подобряване работата на ОС-Велико Търново като цяло. През 2009г. съдиите в ОС-Велико Търново са подобрили работата си по отношение спазване на разумния срок при разглеждане и решаване на гражданските дела и са преодолели констатираните слабости, свързани с необичайно високия брой немотивирани и неоснователни отводи. Броят на отводите по делата е намалял чувствително, като са спазвани предвидените в чл. 22 от ГПК предпоставки за отвеждане на съдия. Констатирана е добрата организация на работата на съда, в следствие на което делата са насрочвани през кратки интервали от време; не е установено неоснователно забавяне на производството по гражданските дела.  
          Инспекторатът е отправил препоръка до съдиите от ОС-Велико Търново  да използват предвидените в ГПК процесуални способи за дисциплиниране на вещите лица, с цел недопускане на забавяне производството по делата.
           2. Контролна проверка в ОС-Кърджали по първоинстанционни и въззивни граждански дела с цел да се проследи реалното изпълнение на препоръките,  дадени при извършената комплексна планова проверка през 2009г. 

           Във връзка с дадените препоръки от тази проверка,  председателят на ОС-Кърджали е издал нарочни заповеди за преодоляване констатираното забавяне при разпределението на делата  след тяхното образуване. При извършената контролна проверка се установи, че тези заповеди  на практика са приложени – делата се разпределят същия ден при образуването им от председателя на съда или от зам. председателя.

           През 2010г. съдиите от ОС-Кърджали са подобрили работата си по отношение спазване на разумния срок при разглеждане и решаване на гражданските дела и са преодолели констатираните слабости, свързани с необичайно високия брой просрочени съдебни актове. При проверката е констатирана добра организация на работата на съда, в следствие на което делата са насрочвани през кратки интервали от време и не е установено неоснователно забавяне. Контролната проверка е установила, че в ОС-Кърджали трябва да бъдат предприети мерки за намаляване броя на делата, по които е отменен хода по същество на делото, като в тази връзка ИВСС е отправил препоръка – за по-задълбочена предварителна подготовка по делата преди съдебните заседания.

           3. Контролна проверка в ОС-Смолян по първоинстанционни и въззивни граждански по препоръките, дадени при извършената комплексна планова проверка през 2009г. 

Контролната проверка констатира, че са изпълнени дадените препоръки през 2009г. Със създадените и прилагани стриктно правила за случайно разпределение на делата на основание чл. 9 ЗСВ, утвърдени от председателят на съда и с изпълнението на издадената от него заповед са преоделени констатираните слабости и противоречия в прилагането на принципа на случайния избор при разпределение на делата в ОС-Смолян. От началото на 2010г. разпределението на всички дела и преписки (вкл.всички видове граждански дела без изключение) се извършва на случайния принцип, чрез електронно разпределение, съобразно поредността на постъпването им. С новото разпределение на съдиите, броят на разглеждащите първоинстанционни граждански, търговски и фирмени дела е увеличен на трима и разпределението на тези дела се извършва между тях.

Всички съдии в ОС-Смолян полагат постоянни усилия за изписване на съдебните актове в предвидените процесуални срокове. Особен напредък в това отношение е констатирано при съдиите, разглеждащи граждански дела. Ненаписаните в срок съдебни актове по граждански дела са изключително малко на брой и забавата е в рамките на няколко дни. Например съдия, който е имал при предишната проверка ненаписани в срок 31 бр. съдебни актове, към датата на контролната проверка няма нито един акт извън срока по чл. 235, ал. 5 ГПК. При друг съдия при предишната проверка е констатирано, че е имал 13 бр. съдебни актове, постановени след едномесечния срок, а към контролната проверка – 3 броя, със забава от седем до десет дни. Председателят на ОС-Смолян осъществява ежемесечен контрол по отношение срочното изписване и обявяване на съдебните актове от всички съдии и при констатирани нарушения, в изпълнение на възложените му функции, предприема мерки за ангажиране на дисциплинарната отговорност на съдиите.

4. Контролна проверка в РС-Асеновград по граждански дела по препоръките, дадени при извършената комплексна планова проверка през 2009г.  

Констатирано е, че са изпълнени дадените препоръки през 2009 г.  Подобрена е организацията на дейността по движението на гражданските дела. Всички дела, по които производството е спряно, са администрирани ритмично и периодично са правени справки по движението на преюдициалното дело. При отпадане на причините за спиране на производството, то е възобновявано своевременно. По тези дела се изискват и прилагат заверени преписи от решенията по приключилите преюдициални дела. Само при изрично определение на съдията, разглеждащ делото, за прилагане са изисквани приключили преюдициални дела.

Установено е, че при отстраняване от разглеждане на делото, съдиите подробно мотивират отводите си, като не се констатират необосновани и формални отводи.

Извършена е констатация, че част от съдебните актове за 2009г. са постановени извън едномесечния срок по чл. 235, ал. 5 ГПК, но в разумен срок предвид чл. 13 ГПК. Забавите не надвишават един месец. Например съдия, който през 2008 г. е постановил 35 съдебни решения след изтичане на едномесечния срок, през 2009 г. решените със забава съдебни спорове са само 5 броя.

Своевременно се разглеждат и решават частните граждански дела по молбите за обезпечаване на бъдещ иск. Съдиите следят служебно  и прилагат правилата относно родовата и местна подсъдност. Определя се срок за предявяване на обезпечения бъдещ иск и при непредставяне на доказателства за предявяването на иска в определения срок, съдиите служебно отменят обезпечението. Констатира се различна практика на съдебните състави при определяне на началния момент, от който започва да тече срока за предявяване на бъдещ иск. В тази връзка е отправена препоръка до председателя на съда за свикване на общо събрание на съдиите за анализиране, обобщаване и уеднаквяване на практиката на съда по производствата за обезпечаване на бъдещ иск.


5. През месец ноември 2010г. бе извършена контролна проверка в Районен съд–Петрич по наказателни дела по препоръките в Акта за резултатите от плановата проверка по наказателни дела в РС–Петрич от месец март 2010г. 


При контролната проверка се установи, че председателят на РС-Петрич е предприел действия за въвеждане на дисциплиниращи практики в работата на съдиите. Констатира се намаляване на спрените дела и тяхното приключване (от 173 броя спрени дела са възобновени 161 броя дела и решени–116 броя дела).  Въведен е стриктен контрол за спазване на сроковете за изпълнение на присъдите. Създадена е положителна практика причините за отлагане на делата да се описват след всяко заседание в изготвен за нуждите на съда формуляр. ИВСС е отправил препоръка тези данни да се анализират, за да бъде постигнат дисциплиниращият ефект от тази форма на контрол. Констатирано е, че въпреки предприетите реални действия за подобряване работата на съда по наказателни дела, все още броят на старите дела не е намалял и в никакъв случай времето за разглеждане на делата съобразно инструктивните срокове не бележи тенденция към нормализиране. Като пример може да се посочи, че от 21 броя оправдателни присъди, всичките с изключение на две са постановени в рамките на една година и повече, и след провеждане на значителен брой съдебни заседание. Ефектът от постановяването на един справедлив съдебен акт след значителен интервал от време лишава хората от усещането за справедливодст. От анализа на старите и неприключили преди 2010г. дела се налага изводът, че делата са отлагани без задълбочени мотиви и при най-малък повод. Безспорно е, че проблемите в РС-Петрич са трупани с години вследствие на лошата организация и ръководство, основен принос за което имат предишните двама административни ръководители ( поради изтекла давност на същите не би могло да се търси дисциплинарна отговорност), В акта за резултатите от контролната проверка ИВСС е дал следните препоръки до председателя на РС-Петрич:

- На всеки три месеца да се прави задълбочен анализ на старите и неприключили дела относно причините, довели до тяхното продължително разглеждане и какви мерки са предприели съдиите-докладчици относно дисциплиниране на участниците в наказателния процес.

- Препис от анализа да се изпраща на ИВСС, както и списък на съдиите с висящи стари дела повече от шест месеца.

- Административният ръководител на съда в случай на продължаване на тази негативна тенденция да предприеме необходимите мерки за иницииране на дисциплинарни производства относно съдиите.
6. Контролни проверки в прокуратурата на територията на ОП-Габрово (РП-Габрово, РП-Севлиево, РП-Трявна, РП-Дряново).

Извършените контролни проверки от ИВСС през месец октомври 2010 г. на ОП-Габрово, РП–Габрово, РП–Севлиево, РП–Трявна, РП–Дряново включват оценка на реалното изпълнение на препоръките, дадени от ИВСС при проведена планова проверка на същите прокуратури през 2008г. Същевременно, актовете съдържат сравнителен анализ по основни показатели, отнасящи се към ефективността и резултатността на прокурорската работа, като са съпоставени данни от провереното шестмесечие на 2008г., 2009 г. и първото шестмесечие на 2010г.

Общата констатация е, че административните ръководители на прокуратурите са предприели ефективни действия за изпълнение на отправените препоръки.  В следствие на изпълнението им са преодолени недостатъци и пропуски в администрирането на прокуратурите, както и допускани нарушения при образуването и движението на преписките и делата.

Издаденото разпореждане на Окръжния прокурор на ОП–Габрово, в изпълнение на отправена препоръка за подобряване на дейността на всички прокуратури в съдебен окръг  Габрово по  своевременното движение и наблюдаване на спрените досъдебни производства, както и изпълнението му от по-долустоящите прокуратури, е модел за положителна практика, който може да бъде прилаган и от останалите органи на  прокуратурата.

Сравнителният анализ на трите периода по основни показатели, отнасящи се до ефективността и резултатността  от осъществяването на прокурорските функции, показва обща тенденция на подобряване на показатели като: брой прекратени и върнати от съда на прокуратурата дела, брой оправдателни присъди, брой отменени постановления за отказ да се образува наказателно производство, брой отменени постановления за прекратяване на наказателното производство и други.
ІІ. КОНТРОЛНО - ТЕМАТИЧНИ ПРОВЕРКИ

1.Контролно- тематична проверка „Удължаване на срока за разследване и спазване на разпоредбите на чл. 234 от НПК” в ОП и РП-Сливен. 

Проверката е извършена съгласно годишната програма на ИВСС.

Констатира се, че повечето дела, по които по предложение на разследващия орган е изготвено искане за удължаване на срока, са с фактическа и правна сложност, като подробно в исканията са посочени точно процесуално - следствените действия, които са необходими за установяване на фактическата обстановка, както и значението им за установяване на обективната истина по делото. 
Всички искания са подробно мотивирани с изброяване на извършените до момента действия и предстоящите такива, като е обосновано и мотивирано значението им  за разкриване на обективната истина. Въпреки неспазването на 15-дневния срок по чл. 234, ал. 4, забавянето е било само с по няколко дни извън срока и не е станало причина за разрешаване на удължаване от горестоящата прокуратура със задна дата.
Спрените досъдебни производства са предимно срещу неизвестен извършител, а тези, които са спрени срещу известен извършител,  действително изискват извършване на оперативно-издирвателни мероприятия. По всички досъдебни производства издирваните лица са обявени за общодържавно издирване (ОДИ). В изолирани случаи в самото постановление за спиране изрично е постановено да се предприеме ОДИ. 

Анализът на проверените наблюдателни преписки по прекратените досъдебни производства сочи, че основните причини за това са: изтекла абсолютна давност за търсене на наказателна отговорност; при разследването е установена явна малозначителност на деянието, съгласно разпоредбата на чл. 9, ал.2 от НК;  разследването е установило, че деянието не представлява престъпление и следва да се наложи административнонаказателна  санкция. В последния случай прокурорите са изпращали копия от актовете си до съответните административно- наказващи органи.
Изводите и за двете прокуратури сочат, че исканията за удължаване на сроковете за разследване са основателни, доказателство, за което са и единичните случаи на неуважаване.
Констатирано е, че текстът на ал.5 на чл.234 от НПК не е синхронизиран с предходтиге алинеи след изменението на процесуалния закон от м.май 2010 г. Също така е констатирано, че биха настъпили проблеми при прилагането на Указание изх.№9371/16.06.2010г. за изчисляване на сроковете за разследване, издадено от главния прокурор на РБългария, когато се възобновява спряно досъдебно производство.

2. Контролна- тематична проверка в ОС–Кюстендил е извършена по препоръките, дадени при извършената тематична проверка през 2009г.

Предмет на тематичната проверка е образуването и движението на частните граждански дела, по чл. 390 ГПК (обезпечителни производства). Контролната проверка констатира изпълнение на дадените с акта за извършената тематична проверка препоръки.


В изпълнение на дадените от ИВСС препоръки на общо събрание съдии от ОС-Кюстендил единодушно са взели решение, според което:

- При констатиране на нередовност в молбата по чл. 390 ГПК, тя следва да бъде оставена без разглеждане;    

-  Срокът, определен от съда за предявяване на бъдещ иск по чл. 390, ал. 3 ГПК, започва да тече от датата на уведомяване на молителя за изготвеното определение, като деловодителят е длъжен да докладва делото на съдията – докладчик незабавно след връщане на отрязъка от връченото съобщение. 

Констатирано е, че всички проверени частни граждански дела, с правно основание по чл.390 ГПК, са образувани в деня на постъпване на молбата в ОС-Кюстендил и в същия ден са разпределени на съдии-докладчици, чрез програмата за случаен избор, като е използвана опция „по дежурство”. При съпоставка с представените, утвърдени от председателя на съда графици за дежурства, се установи, че няма допуснати изключения от този начин на разпределение.

По проверените дела не са констатирани нарушения на изискването за родова подсъдност по чл. 390, ал. 1 ГПК. Съдиите от ОС– Кюстендил продължават установената добра практика в това отношение и следят за спазване на родовата подсъдност по делата. Следят за спазване и на местната подсъдност. Магистратите  индивидуализират  бъдещия иск в диспозитива на определението, с което се допуска обезпечението. 

Направена е препоръка до съдиите при допускане на обезпечение на бъдещ иск да сочат в съдебните си актове началния момент, от който започва да тече определенит срок за предявяване на бъдещия иск, както и да определят този момент съобразно решението, взето на общото събрание на съда (датата на връчване на съобщението за изготвеното определение, с което е допуснато обезпечението и е издадена обезпечителната заповед).


При извършената контролна проверка е направена препоръка при допускане на обезпечение на бъдещ иск съдиите да мотивират и съобразяват налагане на обезпечителни мерки, съответни на обезпечителната нужда. Отправена е и препоръка на общо събрание на съдиите да се обсъди необходимостта в обезпечителното производство да се преценява съответствието между приетата обезпечителна нужда и налаганите обезпечителни мерки. При налагане на обезпечителните мерки „възбрана върху недвижим имот ”  и  „запор върху движими вещи” да се обсъди дали преценката за съответствие с обезпечителната нужда не изисква представяне на доказателства за актуалната стойност на недвижимия имот или движимите вещи, както и необходимостта от обвързване на наложените обезпечителни мерки с размера на бъдещите обезпечени искове. 


3. Контролно- тематична  проверка в РС–Дупница.


Проверката е извършена  с цел да се проследи реалното изпълнение на препоръките, дадени при извършената тематична проверка през 2009г. по образуването и движението на частните граждански дела, образувани по чл.390 ГПК (обезпечителни производства). 

         Изводите от контролната проверка са, че председателят на РС–Дупница е изпълнил в определения срок дадените с акта за резултати от извършената тематична проверка препоръки, като е свикал общо събрание на съдиите и е поставил на обсъждане констатациите по акта и практиката на съда по приложение на разпоредбите от ГПК във връзка с производството по обезпечение на бъдещ иск. От протокола от проведеното на 18.12.2009 г. общо събрание на съдиите в РС – Дупница, се налага изводът, че съдиите са обсъждали преимуществено констатациите по акта и са приели всички препоръки по него след преценка, че са обосновани и законосъобразни. Недостатъчно задълбочено и обстойно е обсъдена практиката на съда по обезпечителните производства. Повод за размисъл е и приетото решение на общото събрание относно началния момент, от който започва да тече определения от съда срок за предявяване на бъдещ иск. Приемане на датата на влизане на определението за допускане на обезпечението в сила, без да се конкретизира по отношение на молителя или по отношение на  длъжника – бъдещ ответник, не само отново води до две възможни различни дати, респ. два различни начални момента, но допуска възможност за нерегламентирано продължаване на срока за предявяване на бъдещия иск и невъзможност за служебна проверка на обстоятелството дали този иск е предявен в определения срок. 

От проверените частни граждански дела, по които определенията за допускане на обезпечение са постановени преди връчване на акта за резултати от извършената тематична проверка и преди проведеното общо събрание на съдиите в РС–Дупница,  не могат  да се направят категорични изводи за изпълнението или неизпълнението на дадените на съдиите препоръки. Отново се констатира, че в диспозитива на  определението за допускане на обезпечение не се индивидуализира бъдещият иск. В определенията не винаги се сочи началният момент, от който започва да тече определеният  за предявяване на бъдещия иск срок, а при възбрана на недвижим имот, не е посочен размерът, до който имотът се възбранява.

В резултат на контролната проверка ИВСС отново е дал следните препоръки: 

- Председателят на РС–Дупница отново да свика общо събрание на съдиите в РС–Дупница, на което да се анализира,  обобщи и уеднакви практиката на съда по отношение определянето на началния момент, от който започва да тече срокът за предявяване на бъдещ иск в обезпечителното производство;
- Отново се препоръчва на съдиите в РС–Дупница, при допускане на обезпечение на бъдещ иск, да го индивидуализират в диспозитива на определението;

- Препоръчва се на съдиите в РС–Дупница да спазват стриктно предвидените основания за отвод по  чл. 22 ГПК  и процедурата по отвода - чл. 23 ГПК, предвид вмененото им задължение за безпристрастност по чл. 4 ЗСВ.

ПРИЛОЖЕНИЕ 4

ИНЦИДЕНТНИ ПРОВЕРКИ ПО САМОСЕЗИРАНЕ ВЪЗ ОСНОВА НА ПУБЛИКАЦИИ В ПЕЧАТА

1. Във връзка с публикации във вестник „Труд” със заглавие „Рекорди по лудо правосъдие” от 09.01.2010 г. и вестник „Сега” „Бавното правосъдие е спасило Боби Цанков от затвора” от същата дата е извършена проверка по образуването, движението и приключването на наказателните дела и прокурорските преписки в Софийския районен съд и Софийска районна прокуратура, водени срещу Борис (Боби) Цанков. Проверката е установила, че срещу него са водени общо 13 бр. наказателни дела, от които 11бр. дела са разгледани и решени от СРС и 1 дело е разгледано и решено от СГС. Имало е едно висящо дело пред СРС и 3броя прокурорски преписки. Предмет на тези дела са повече от 93 престъпни деяния, които, с изключение на две от тях, осъществяват различни признаци на престъплението измама. Проверката е установила, че интервалът между извършване на престъплението и налагането на наказание в настоящия случай е твърде дълъг, със значителна продължителност на делото в досъдебната фаза. Констатирано е, че срещу едно и също лице за престъпления от един и същи вид, извършени приблизително по едно и също време, се водят отделни досъдебни производства, поради неприлагане на института на продължаваното престъпление от страна на СРП; непоследователност в преценката относно определяне на наказанието в съответствие с чл.54 и чл.56 НК и неприлагане на института на чл.24 и 25 НК. Инспекторатът към ВСС е отправил препоръки до административния ръководител на СРП и председателя на СГС.
В тази връзка административният ръководител на СРП е издал Заповед №355/08.03.2010г., с която е създал организация прокурорите от СРП да могат по всяко време да имат необходимата информация, съдържаща се в електронния регистър на лица с неприключили наказателни производства и посредством нея да могат да преценяват основанията за обединяване на дела, респ. правилното приложение на института на продължаваното престъпление. Също така са предприети мерки за повишаване на професионалната квалификация на прокурорите, сключили споразумения и участвали в съдебните заседания по делата. Със заповеди на административния ръководител на СРП, тези прокурори са включени в обучение по НПК, което е проведено от 09.03.10 г. до 12.03.10 г. в Националния институт на правосъдието.

2. Проверка във връзка с публикация „Подпис спъна делото на зам.областен” във вестник ”24 часа” от 30.10.2009 г. 
Проверката бе извършена по повод изнесената информация, че воденото дело срещу Мариус Цаков, бивш заместник-областен управител на София, е прекратявано и връщано от съда на прокуратурата три пъти, поради допуснати съществени процесуални нарушения. При последното прекратяване, причината за връщане на делото от съда на прокуратурата е липсата на подпис на обвиняемото лице в протокола за предявяване на разследването. Проверката на ИВСС е приключила през януари 2010г. Изготвен е Акт за резултати от извършена проверка, с който се дават препоръки на наблюдаващия прокурор и съдията - докладчик да си създадат необходимата организация за спазване на разумния срок за разглеждане и решаване на делата  съгласно разпоредбата на чл. 22 от НПК и чл. 6 от Европейската конвенция за защита на правата на човека и основните свободи. Препоръки за създаване на необходимата организация и предприемане на ефективни мерки за по-добро управление на движението на делата са дадени и на административните ръководители на СГП и СРС.

3. Проверка във връзка с публикация във вестник „24 часа” от 01.02.2010г. със заглавие „Каратиста и Айдън вечно се измъкват”
Инспекторатът  е извършил проверка по образуването и движението на НОХД №80/2007г. по описа на ОС-Велико Търново. Констатирано е, че се касае за деяния по чл.214 вр.чл.213а НК (изнудване),  извършени през 2004г. от пет лица. С присъда от 16.02.2010г. те са били признати за виновни по повдигнатите им обвинения, като на трима от подсъдимите съдът е наложил наказание лишаване от свобода за срок от 10г., на един – наказание лишаване от свобода за срок от 8 години и на един - наказание лишаване от свобода за срок от 5г. И за петимата подсъдими съдът е постановил глоби в различен размер от 5 000 лв. до 10 000 лв. и конфискация на половината от имуществото им. Изготвен е Акт с резултати от извършена проверка, с който се дават препоръки: 
- На административния ръководител на ОП-Плевен, с оглед правомощията му по чл. 136, ал.4 от ЗСВ да създаде необходимата организация за спазване на сроковете за разследване и за своевременно искане за тяхното удължаване от съответния следовател съгласно разпоредбата на чл. 234 от НПК; 
- На председателя на ОС- Плевен да създаде необходимата организация за своевременна преценка за наличието на обстоятелства по чл. 43 от НПК с оглед спазване на разумния срок за разглеждане и решаване на делата, съгласно чл. 22 от НПК и чл. 6 от Европейската конвенция за защита на човешките и основните свободи;  
- На председателя на ОС-Велико Търново да създаде необходимата организация за спазването на чл. 252 от НПК при насрочването на наказателните дела, както и на съдията-докладчик да подобри организацията на своята работа.
4. Проверка във връзка с неправомерно раздадени общински имоти в гр. Приморско.

През май 2010 г. на основание самосезиране въз основа на публикации в печата главният инспектор на ИВСС издаде заповед за извършване на проверка във ВКП и прокуратурите в гр. Бургас. Задачата на проверката е  да се установи има ли образувани прокурорски преписки във връзка с неправомерно раздадени общински имоти в гр. Приморско и какво е тяхното движение.
Проверката на ИВСС констатира, че на практика близо три години се извършват проверки и се води разследване, което не е довело до абсолютно никакъв резултат. Причините за това са:
- Крайно повърхностните проверки от страна на органите на МВР, което е налагало неколкократно възлагане на нови такива, но дори и при тях не са изпълнявани в цялост указанията на прокуратурата. Крайно показателен е фактът, че и към момента на проверката на ИВСС не са снети писмени обяснения от бившия кмет на община Приморско Димитър Димитров.
- Неритмичните и непоследователни действия на разследващия орган, както и неизпълнението от негова страна на указанията, дадени от прокурора в постановлението за образуване.

- Пълната пасивност от страна на наблюдаващите делото прокурори Д. Узунов и В. Костова, които не са осъществявали надзор върху разследването и само формално са изпълнявали задълженията си, което се е изразило само в изготвяне на по едно искане за удължаване срока на разследване. 

- Липсата на какъвто и да е контрол от страна на АП гр. Бургас и твърде формалния и неефективен контрол от страна на ВКП.

Вследствие на направените констатации ИВСС е отправил следните препоръки:

Към РП гр. Царево: Да уведоми ИВСС за начина, по който ще приключат пр.пр.№ 727/07г. и образуваното ДП по пр.пр. № 1075/09г., като предостави и копия от съответните прокурорски актове;
Към ОП гр. Бургас: Да уведоми ИВСС за начина, по който ще приключи проверката по пр.пр. № 1141/10г., като предостави и копие от съответния прокурорски акт;
Към Софийска градска прокуратура: Да уведомява периодично ИВСС за извършените ПСД по ДП, което е иззето от ОП гр.Бургас и възложено на СГП, като предостави и копие от окончателния прокурорски акт след приключване на разследването;
Към главния прокурор на Република България: Да предприеме мерки за подобряване организацията по осъществявания контрол от страна на ВКП и апелативните прокуратури спрямо делата на "специален надзор" и от "особена важност", наблюдавани от районните и окръжните прокуратури. В рамките на своята компетентност да прецени необходимостта от упражняване на правомощията си по чл. 312, ал.1, т.2 от ЗСВ.

ВКП своевременно е уведомила ИВСС, че всички констатации на ИВСС за допуснати дисциплинарни нарушения са потвърдени и от проверката на отдел „Инспекторат” при ВКП. С резолюция на главния прокурор е разпоредено на адм.ръководител на ОП-Бургас да предприеме необходимото за ангажиране на дисциплинарна отговорност на посочените в акта на ИВСС прокурори от ОП-Бургас, както и да се инициират съответните законови мерки за ангажиране на дисциплинарна отговорност на разследващия полицай по досъдебно производство №585/2008г. на ОП-Бургас.


Административният  ръководител на ОП-Бургас своевременно е уведомил ИВСС за образуваното дисциплинарно производство срещу наблюдаващия прокурор. Дисциплинарното производство е приключило в края на м.юли 2010г. с налагане на дисциплинарно наказание ”порицание” на прокурора на основание заповед на адм.ръководител на ОП.Бургас.
5. Проверка на основание самосезиране въз основа на публикации ”7 месеца съдия не написа защо осъди Амигоса” във вестник „СЕГА” в  Софийски градски съд.
 Проверката констатира, че конкретното дело е с фактическа и правна сложност, състои се от 330 тома доказателствен материал, обвинителния акт е 357 страници за престъпления по чл.253 и чл.321 НК извършени от 4 лица, което води до обективна невъзможност мотивите по делото да се изготвят в сроковете, посочени в НПК. Независимо от това проверяващият инспектор е счел, че забава от повече от седем месеца не се вмества в понятието за „разумен срок”. Проверката е установила, че за първото полугодие на 2010г. съдията е разгледал общо 49 бр. дела, от които 27 бр. общ характер и няма нито един просрочен акт, освен по конкретното дело. В резултат на извършената проверка, проведената среща с ръководството на СГС, съдията-докладчик и проверяващия инспектор, през м.август 2010г. мотивите към присъдата по това дела са изготвени. 
6.  Проверка на основание самосезиране по публикация във вестник „Дневен труд” от 2 декември 2010 г. под заглавие: „Оставки за тия, които слагат белезници, после питат!” 

Инспекторатът  извърши проверка в Софийска районна прокуратура по образуването, движението и приключването на цитираното досъдебно производство. Установи се, че в първите 9 месеца след образуването почти не са извършвани процесуално следствени действия, а срокът е продължаван. Вследствие направените констатации и изводи в акта ИВСС отправи препоръка до адм.ръководител на СРП да създаде организация, при искане за продължение срока на разследване, прокурорите да упражняват ефективно ръководство и надзор върху разследващите органи за изпълнение на действията по разследване.

ПРИЛОЖЕНИЕ 5

СИГНАЛИ И ПРЕДЛОЖЕНИЯ НА ИВСС, ОТПРАВЕНИ ДО КОМПЕТЕНТНИТЕ ОРГАНИ НА СЪДЕБНА ВЛАСТ И ДРУГИ ДЪРЖАВНИ ОРГАНИ

През 2010 г. ИВСС е отправил 30 сигнали и предложения до други държавни органи включително до компетентните органи на съдебната власт 

1.До председателя на ОС-Велико Търново относно нарушения при връчване на съобщения по конкретно наказателно дело. 
2.До началника на Дирекция за национален строителен контрол относно постъпили сигнали за некачествено строителство на жилищна сграда.
3.До ВСС с предложение да се напомни на съдиите от първоинстанционните съдилища, че при решаване на делата освен да се произнасят по предмета на делото, следва своевременно да се произнасят и по наложените мерки за процесуална принуда; така също своевременно да уведомяват компетентните органи на МВР в случай на отпаднала необходимост от издирвателна дейност спрямо лица, обявени за общодържавно издирване, когато инициатор на обявяването за издирване са съдилищата в Република България. 
4.До председателя на Софийски градски съд във връзка със седем случая, в които ИВСС е направил препоръки до него по повод постъпили сигнали от граждани и от юридически лица, на които не е отговорено или дадените препоръки не са изпълнени.

5.До адм.ръководител на Апелативна прокуратура – Бургас във връзка с неизпълнение на препоръка на ИВСС в продължение на три месеца от адм.ръководител на Районна прокуратура-Поморие.

6.До председателя на РС-Плевен с отправени препоръки за свикване на Общо събрание на гражданските съдии на РС-Плевен за уеднаквяване на практиката във връзка със събиране на дължимите такси по издаване и получаване от гражданското деловодство на съда на изпълнителни листове по влезли в сила заповеди за изпълнение по чл.410 ГПК; както и за предприемане на действия по изрично уведомяване на гражданските деловодители на законовите изисквания по издаване и получаване от физически и юридически лица на изпълнителни листове по влезли в сила заповеди за изпълнение по чл.410 ГПК.

7.До адм.ръководител на СРП, за извършване на проверка и при необходимост за предприемане на действия за ангажиране на отговорност на длъжностно лице относно връчителя на призовките при оформяне на същите по гр.д.№1287/07г. по описа на СГС, Т.О.  

8.До председателя на Върховния касационен съд във връзка с практиката на съдилищата по молби за спиране на вписвания в търговския регистър, която противоречи на практиката на ВКС – т.10 от Тълкувателно решение №1/06.12.2002г., ОСГК. 

9.До адм.ръководител на РС–Сливен за предприемане на ефективни мерки за по-добро управление на движението на делата и преодоляване на забавянията.
10.До адм.ръководител на РП-Попово за предприемане на необходимите организационни и административни мерки за спазване на сроковете по чл.65, ал.2 НПК- при постъпило искане от обвиняемия или неговия защитник за изменение на мярката за неотклонение ”задържане под стража”, прокурорът е длъжен незабавно да изпрати делото в съда. 
11.До председателя на АК-Велико Търново във връзка с недобросъвестно упражняване от адвокат на процесуални права, в противоречие с добрите нрави и в нарушение на разпоредбите на чл. 40, ал. 1 и ал. 4 от Закона за адвокатурата. 

12.До адм.ръководител на РП-Разград за вземане на отношение и съответни административни мерки във връзка с действия и бездействиe на прокурор, станали причина за забавяне на производството, което е довело до неговото прекратяване поради изтичане на давността. 

13.До председателя  на АС–Варна за предприемане на мерки от организационен характер във връзка със спазване на процесуалните срокове.

14.До председателя на ВКС, представляващия ВСС, председателя на САС и председателя на СГС по повод отговор на зам.председателя на СГС,  във връзка с направени предложения от ИВСС за налагане на санкционна мярка по чл.327 ЗСВ на съдии от СГС. В отговора сетвърди, че съдиите не са извършили нарушения, а делата не са неоправдано забавени.
15.До председателя на Висшия адвокатски съвет и до председателя на АК-Пазарджик за предприемане на действия за ангажиране на дисциплинарна отговорност по отношение на адвокат, който в жалби до ИВСС грубо нарушава добрия тон и по този начин уронва престижа и достойнството на адвокатската професия и нарушава професионалната етика и морал. 
16.До Министерство на правосъдието за преценка и предприемане на необходими действия  с оглед  прецизиране на разпоредбите на Тарифа №1, Раздел А, т. 2б  към Закона за държавните такси за таксите, събирани от съдилищата, прокуратурата, следствените служби и Министерство на правосъдието, евентуално за издаване на Инструкция за прилагането на Тарифата. (прим.-Инструкция №1410 за прилагане на ведомствена Тарифа №1 по Закона за държавните такси, издадена от Министерство на правосъдието, обнародвана в „Държавен вестник”, бр. 97 от 8 декември 1970г.). 
17.До ВКП и до Софийска апелативна прокуратура във връзка с многократно повдиган и неразрешен спор за подследственост, продължил четири години след образуването на прокурорската преписка, между прокуратури от Софийски апелативен район. 
18.До oкръжния прокурор на Окръжна прокуратура- Разград за предприемане на организационни и административни мерки във връзка с констатирани нарушения при планова проверка в ОС-Разград, допуснати от прокурори по наказателни дела. 

19.До адм.ръководители на Апелативна и Районна прокуратура – Бургас и на Апелативнен съд – Бургас за извършване на проверка и при необходимост за образуване на досъдебно производство за ангажиране на отговорността на съответните лица по повод постъпили 3 сигнала от един и същ жалбоподател, проучването по които води до сериозни основания да се предположи, че съзнателно са създадени условия за имотна измама.

20.До главния прокурор на Република България, адм.ръководители на Апелативна прокуратура София, Апелативна прокуратура -Варна, Апелативна прокуратура - Пловдив, Апелативна прокуратура -Велико Търново и Апелативна прокуратура- Бургас по повод преодоляване на разнородна прокурорска практика по приложение на разпоредбата на чл. 384, вр.381 от НПК, регламентиращи решаване на делата със споразумения, във връзка с формата на споразуменията.

21.До председателя на Върховния касационен съд, адм.ръководители на Апелативен съд-София, Апелативен съд- Варна, Апелативен съд- Пловдив, Апелативен съд- Велико Търново и Апелативен съд- Бургас по повод преодоляване на разнородна прокурорска практика по приложение на разпоредбата на чл. 384, вр.381 от НПК, регламентиращи решаване на делата със споразумения, във връзка с формата на споразуменията.

22.До адм.ръководители на Апелативна и Районна прокуратура – Бургас за извършване на проверка по повод сигнал –уведомление от жалбоподател за извършени измамливи действия за придобиване на имоти. От получения отговор от РП-Бургас е видно, че не следва да се извърши проверка по случая на осн. чл.145. ал.1 ,т.3 от ЗСВ. 

23.До председателя на Висшия адвокатски съвет във връзка с 18 бр. жалби от граждани, постъпили чрез адвокат от САК, които в по-голямата си част са написани нечетливо на ръка и поставените в тях въпроси не са съобразени с правомощията на ИВСС. 

24.До административния ръководител на Софийска окръжна прокуратура - предложение за предприемане на мерки от организационен характер, изготвени от ИВСС, въз основа на сравнителен анализ на дейността на районните прокуратури на територията на София-окръг 
25.До представляващия ВСС за дейността и допуснатите нарушения на съдия от РС-Пловдив, тъй като е възможно констатираните с акта за резултати от извършена проверка нарушения от съдията да не са предмет на вече образуваното от адм. ръководител дисциплинарно производство. 

26.До председателя на Висшия адвокатски съвет във връзка с постъпила в ИВСС жалба, която съдържа и оплакване срещу адвокати за неиздаването на счетоводни документи за платени адвокатски услуги. 

27.До главния прокурор на Република България и до адм. ръководител на СГП във връзка със сигнал, препратен в ИВСС от администрацията на Министерския съвет. Сигналът е относно движение на прокурорска преписка №4774/2007 г., по която след извършена проверка на ИВСС, е направен извод, че е налице съществена продължителност на разследването по досъдебното производство. Инспекторатът е сезирал компетентните органи на съдебна власт за извършване на проверка по посоченото досъдебно производство и по възможност да се предприемат действия по приключването му. 
28.До министъра на правосъдието относно необходимостта от приемане на законодателни промени, осигуряващи по-голяма ефикасност на действията на съда в случаите, когато наказващият орган не изпълнява законно разпореждане за изпращане на наказателното постановление в компетентния съд.

29.До адм.ръководител РП-Поморие във връзка с постъпил в ИВСС сигнал за евентуално извършено престъпление при покупко-продажба на недвижим имот.

30.До председателя на ОС-Бургас във връзка с постъпил в ИВСС сигнал, в който се повдигат оплаквания за различни системни и повтарящи се нарушения на нормите на ПАРОАВАС и Търговския закон по движението на търговско дело.

